00:00 / 17.03.2007 | eski savollar | 6839\nАссалааму алайкум муҳтарам Устоз.Менинг битта саволим ва битта илтимосим бор эди,саволим саждаи саҳв то'г'рисида.илтимос,саждаи шаҳв то'г'рисида қисқача ма'лумот бериб о'тсангиз.ба'зан намозда ҳатоликларга ё'л қо'йишимиз табиий."МЭН ҲАМ НАМОЗ О'ҚИЙМАН " китобидан намозни мустақил о'рганганман,о'ша китобда саждаи саҳв то'грисиудаги шарҳга яҳши тушунмаганман.намоз тугагандан со'нг о'нг элкага салом бергач икки марта сажда қилинади,кейин чап элкага салом бериб намоз тугатиладими ёки яна бошқатдан аттаҳиёт сураси,саловот ва дуо қилиб яна салом бериладими .илтимосим эса шуки,қалбимда озгина бо'лса ҳам кибр бордай туюлади о'зимга,о'зим кибрдан ҳазар қиламан,шу нарсадан ко'нглим ҳира,илтимос дуо қилинг барча мо'минлар қатори менинг қалбимда ҳам заррача кибрга жой қолмасин,Оллоҳ таоло барчамиздан рози бо'лсин.Олдиндан раҳмат.\nСАЖДАИ САҲВ Агар намозхон рукнни олдинга ёки орқага сурса ёхуд такрор қилса ё вожибни ўзгартирса ёки унутиб тарк қилса, бир саломдан кейин икки сажда, ташаҳҳуд ва салом вожиб бўлади. Мисоли қироатдан олдин рукуъ қилиш, учинчи ракъатга туришни ташаҳҳуддан зиёда орқага суриш, махфий нарсани ошкора қилиш, қаъдаи улаани тарк қилишлардир. Буларнинг ҳаммаси тарки вожибга киради.Муқтадийнинг унутиши сабабли саждаси саҳв вожиб бўлмайди, балки имомининг унутиши ва сажда қилиш ила бўлади. Кейин келиб қўшилган имоми билан саждаи саҳв қилади ва кейин ўзи қолганини қазо қилади. Агар имом ўтирмай туриб кетса, ўтиришга яқин ҳолдан қайтиб ўтиради ва ташаҳҳудни ўқиса, унутган бўлмайди. Ўтиришга яқин бўлмаган ҳолда бўлса, туради ва саждаи саҳв қилади. Агар намозхон қаъдаи охирга ўтирмай туриб кетса, модомки сажда қилмаган бўлса, қайтиб ўтиради ва саждаи саҳв қилади. Агар сажда қилган бўлса, фарзи нафлга айланади ва агар истаса олтинчи ракъатни қўшади. Агар намозхон қаъдаи охирга ўтиргандан кейин унутиб туриб кетса, модомики сажда қилмаган бўлса, қайтиб ўтириб салом беради. Агар сажда қилган бўлса, фарзи тамом бўлади ва олтинчи ракъатни қўшади ҳамда саждаи саҳв қилади. Икки ракъат нафл бўлади. Улар Пешиннинг суннати ўрнига ўтмайди. Ким унга ўша икки ракъатда иқтидо қилса, иккисини ўқийди. Муқтадий иккисини бузса, қазо қилади.Гар саждаи саҳвни қилган бўлса, улардан кейин қўшимча ўқимайди. Мабодо қўшиб қўйса, намози бўлаверади.Бировга саждаи саҳв лозим бўла туриб сажда қилса, намозда турган бўлади. Сажда қилмаса, намозда бўлмайди. Биринчи бор қанча ўқигани ҳақида шакка тушган одам намозни янгитдан ўқийди. Агар шакки кўпайган бўлса, гумонининг ғолиб тарафини олади. Агар ғолиб бўлмаса, озини олади. Лекин намозининг охири деб ўйлаган жойида ўтиради.«Саҳв» сўзи луғатда «унутиш» маъносидадир. Намозда маълум бир амалларни унутилса, ундан ҳосил бўлган нуқсонни саҳв саждаси қилиш ила тўғрилаб олиш имкони бор. Бу ҳам Ислом дини, енгиллик дини эканлиги, Аллоҳ таоло мусулмонларга меҳрибон эканлигининг ёрқин далилидир. Намозда хато қилган одам уни яна қайтариб ўқимасдан ёки бошқа бирор жавобгарликка қолмасдан, икки марта ортиқча сажда қилиб қўйиш билан ҳамма иш тўғри бўлиб кетаверади.Энди, саждаи саҳв ҳақидаги «Мухтасари Виқоя»да келтирилган матнни шарҳлашга ўтайлик.Агар намозхон рукнни олдинга ёки орқага сурса ёхуд такрор қилса ё вожибни ўзгартирса ёки унутиб тарк қилса, бир саломдан кейин икки сажда, ташаҳҳуд ва салом вожиб бўлади. Саждаи саҳвнинг вожиблигига далил;Абу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам: «Бирортангиз туриб намоз ўқий бошласа, албатта, шайтон келиб уни адаштира бошлайди, ҳаттоки, у қанча намоз ўқиганини билмай қолади. Бирингиз қачон шундоқ ҳолни топса, ўтирган ҳолида икки марта сажда қилсин», дедилар». Бешовлари ривоят қилган. Саждаи саҳвнинг саломдан кейин бўлишига далил;Абдуллоҳ розияллоҳу анҳудан ривоят қилинади: «Расулуллоҳ соллаллоҳу алайҳи васаллам Пешинни беш ракъат ўқидилир. Бас, у зотга: «Намозда зиёда бўлдими?» дейилди. «Нима учун?» дедилар. «Беш ракъат ўқидингиз», деди. У зот салом берганларидан кейин икки саҳв саждасини қилдилар».Бешовлари ривоят қилишган.Мисоли қироатдан олдин рукуъ қилиш, учинчи ракъатга туришни ташаҳҳуддан зиёда орқага суриш, махфий нарсани ошкора қилиш, қаъдаи улаани тарк қилишлардир. Буларнинг ҳаммаси тарки вожибга киради.Бу жумлада саждаи саҳвнинг бир неча сабабларига мисоллар келмоқда.Қироатдан олдин рукуъ қилиш рукнни олдинга суришдир. Бу ҳолда саждаи саҳв қилиш вожиб бўлади.Учинчи ракъатга туришни ташаҳҳуддан зиёда орқага суриш рукнни орқага суришдир.Агар биринчи қаъдада ташаҳҳудни такрор ўқиса ёки Аллоҳумма солли ала Муҳаммадгача ўқиворса учинчи ракъатга туришни кечга сургани учун саждаи саҳв қилиш вожиб бўлади.Махфий нарсани ошкора қилиш вожибни ўзгартишга мисолдир.Умуман, жаҳрий ёки сиррий қироат қилиш қоидасига хилоф қилиб пешин ва аср намозларида овоз чиқариб, бошқа намозларда овоз чиқармай қироат қилиш имом учун саждаи саҳвни вожиб қилади.Қаъдаи улаани тарк қилиш вожибни тарк қилишдир. Умуман, намозда ҳар бир вожиб амални тарк қилиш саждаи саҳвни вожиб қилади.Муқтадийнинг унутиши сабабли саждаи саҳв вожиб бўлмайди, балки имомининг унутиши ва сажда қилиши ила бўлади. Агар муқтадий ўзи сажда қилса, имомига хилоф қилган бўлади. Шунинг учун, муқтадий имомга иқтидо қилиб туриб саждаи саҳв қилишга лойиқ хато қилса ҳам саждаи саҳв вожиб бўлмайди. Аммо имом бир нарсани унутса, хатога йўл қўймаган муқтадийга ҳам саждаи саҳв вожиб бўлади. Бунинг учун, унутган имом саждаи саҳвни қилиши шарт. Агар унутиб қўйиб кейин саждаи саҳвни қилмаса муқтадий ўзича саждаи саҳв қила олмайди. Кейин қўшилган имоми билан саждаи саҳв қилади ва кейин ўзи қолганини қазо қилади. Намоз бошлангандан кейин келиб қўшилган одамни масбуқ дейилади. Ўша масбуқ келиб қўшилгандан олдин ёки кейин имом саҳв қилган бўлса ва саждаи саҳв қилса масбуқ ҳам у билан қўшилиб қилаверади. Имом саждаи саҳвни ҳам қилиб намозни тугатганидан кейин масбуқ туриб қолганини ўқиб олади.Имом Аҳмад Муоз ибн Жабал розияллоҳу анҳудан қуйидагиларни ривоят қилади:«Улар намозга келганларида Набий саллоллоҳу алайҳи васаллам намознинг баъзисини ўқиб бўлган бўлсалар, бир киши бошқасидан ишора билан бир ракъат ўтдими, икки ракъатми деб сўрарди. Кейин ўша ўтганини ўқиб олиб қавмнинг намозига қўшилар эди. Бир куни Муоз келди ва у зотни қайси ҳолда топсам ўша ҳолга қўшиламан, кейин ета олмаганимни қўшаман деди. У келганда Расулуллоҳ саллоллоҳу алайҳи васаллам намознинг баъзисини ўқиб бўлган эдилар. Бас, у зот билан собит бўлди. Расулуллоҳ саллоллоҳу алайҳи васаллам намозни тугатганларидан кейин туриб қолганини ўқиди. Шунда Расулуллоҳ саллоллоҳу алайҳи васаллам «Батаҳқиқ, Муоз сизга бир суннат қилди. Бас, сиз ҳам шундоқ қилинг», дедилар.Агар масбуқ имом билан саждаи саҳвни қилмаган бўлса, намозининг охирида ўзи саждаи саҳв қилади. Агар имом ўтирмай туриб кетса, ўтиришга яқин ҳолдан қайтиб ўтиради ва ташаҳҳудни ўқиса, унутган бўлмайди. Имом қаъдаи улаада ўтирмай туриб кетди. Тураётганда эсига келиб қолди ёки қавм такбир айтиб унга эслатди. Шунда у ўзининг ҳолига қарайди. Агар ҳоли ўтиршга яқин бўлса, қайтиб ўтиради ва ташаҳҳудни ўқиб намозини давом эттиради. Бу ҳолда у унутган бўлмайди ва саждаи саҳв қилмайди. Имом Таҳовий қилган ривоятда Набий саллоллоҳу алайҳи васаллам:«Бирингиз ғоз тик турган бўлса, намозни ўқийверсин ва саждаи саҳв қилсин. Агар ғоз тик турмаган бўлса, ўтирсин ва унга саждаи саҳв йўқдир», деганлар.Ўтиришга яқин бўлмаган ҳолда бўлса, туради ва саждаси саҳв қилади. Чунки у маънан ҳам, жисман ҳам тик туриб бўлган бўлади. Энди қайтиб ўтириши мумкин эмас. Агар ғоз тик турган одам қайтиб ўтирса, намози бузилади. Чунки у фарз бўлган қиём амалидан, фарз бўлмаган қаъдаи улаага қайтган бўлади.Зиёд ибн Илоқа розияллоҳу анҳудан ривоят: «Муғийра бизга намозга ўтди. Икки ракъат ўқигандан кейин, ўтирмай туриб кетди. Бас, орқасида турганлар тасбиҳ айтдилар. У эса уларга, туринглар, деб ишора қилди. Намоздан фориғ бўлганида, салом берди ва икки саҳв саждасини қилди ва: «Расулуллоҳ соллаллоҳу алайҳи васаллам шундоқ қилганлар», деди». Термизий ва Абу Довуд ривоят қилган.Ғоз тик туриб қолган одам намозини давом этдиради ва тарки вожиб қилгани учун саждаи саҳв қилади. Имом Абу Довуд ривоят қилган ҳадисда Расулуллоҳ саллоллоҳу алайҳи васаллам:«Қачон имом икки ракъатдан кейин турганда ғоз туришидан олдин эслаб қолса ўтиради. Агар ғоз туриб қолса ўтирмайди ва икки марта саждаи саҳв қилади», деганлар. Абдуллоҳ ибн Буҳайна розияллоҳу анҳудан ривоят: «Расулуллоҳ соллаллоҳу алайҳи васаллам Пешинни ўқиётиб икки ракъатни ўқигандан кейин ўтирмай туриб кетдилар. Намозни тамомлаганларида икки марта сажда қилдилар. Ундан кейин салом бердилар. У икки саждани у зот билан одамлар ҳам қилдилар. Бу унутган ўтириш ўрнига эди». Бешовлари ривоят қилган.Агар намозхон қаъдаи охирга ўтирмай туриб кетса, модомки сажда қилмаган бўлса, қайтиб ўтиради ва саждаи саҳв қилади. Чунки у фарз амал бўлган қаъдаи охирни кечга сурди.Агар сажда қилган бўлса, фарзи нафлга айланади ва аргар истаса олтинчи ракъатни қўшади. Бешинчи ракъатнинг саждасини қилиши билан фарз намози нафлга айланади. Беш ракъатли намоз бўлмагани учун олтинчи ракъатни ҳам ўқиб қўйса, олти ракъатли нафл ўқиган бўлади.Агар намозхон қаъдаи охирга ўтиргандан кейин унутиб туриб кетса, модомики сажда қилмаган бўлса, қайтиб ўтириб салом беради. Чунки тик турган ҳолда салом бериб бўлмайди.Агар сажда қилган бўлса, фарзи тамом бўлади ва олтинчи ракъатни қўшади ҳамда саждаи саҳв қилади. Чунки унинг учун намозидан салом беришдан бошқа нарса қолмаган эди. Саждаи саҳвни қилиши нафлни одатдагидек бошламагани учун бўлади. Ўша ортиқча намоз унинг учунИкки ракъат нафл бўлади. Улар Пешиннинг суннати ўрнига ўтмайди. Яъни, ўша икки ракъат ортиқча намоз Пешиннинг фарзидан кейинги икки ракъат суннати ўрнига ўтмайди. Уларни алоҳида ўқийди.Ким унга ўша икки ракъатда иқтидо қилса, иккисини ўқийди. Ким имомга ўша икки зиёда ракъатда иқтидо қилса фақат уларнигина ўқийди. Аввал ўтган ракъатларни ўқиб тўлғазмайди.Муқтадий иккисини бузса, қазо қилади.Мазкур зиёда икки ракъатни муқтадий бузса, уларнинг қазосини ўқийди. Гар саждаи саҳвни қилган бўлса, улардан кейин қўшимча ўқимайди. Мазкур зиёда икки ракъат нафлнинг охирида саждаи саҳв қилган бўлса, уларга яна қўшимча ракъатларни қўша олмайди. Мабодо қўшиб қўйса, намози бўлаверади.Яна қайтадан саждаи саҳв қилади.Бировга саждаи саҳв лозим бўла туриб сажда қилса, намозда турган бўлади. Шунинг учун, унга иқтидо қилса бўлади.Сажда қилмаса, намозда бўлмайди. Чунки у салом бериши билан намоздан чиқади. Шунинг учун, унга иқтидо қилиб бўлмайди.Биринчи бор қанча ўқигани ҳақида шакка тушган одам намозни янгитдан ўқийди. Намозда неча ракъат ўқиганини билмай шак қилиб қолди. Учми, тўртми билмайди. Агар бу унинг умридаги биринчи унутиши бўлса, намозни янгитдан бошлайди. Агар шакки кўпайган бўлса, гумонининг ғолиб тарафини олади. Агар унутиши кўп бўлса, ғолиб гумонга бино қилади. Агар ғолиб гумони бўлмаса, озини олади. Абу Саъид ал-Худрий розияллоҳу анҳудан ривоят: «Пайғамбар соллаллоҳу алайҳи васаллам: «Қачон бирингиз намозда шакка тушиб қолса, бас, қанча ўқиганини билмай қолса, уч ракъатми, тўрт ракъатми? Бас, шакни ташласин ва ўзи қаттиқ ишонган томонига бино қилиб ўқисин. Сўнгра салом беришидан олдин икки марта сажда қилсин. Агар беш ракъат қилган бўлса, ўша икки сажда унинг намозини жуфтга айлантиради. Агар тўрт ракъатни тамом қилиш учун ўқиган бўлса, у икки сажда шайтоннинг бурнини ерга ишқаган бўлади», дедилар». Муслим, Абу Довуд ва Аҳмад ривоят қилган.Агар ғолиб бўлмаса, озини олади. Абдурраҳмон ибн Авф розияллоҳу анҳудан ривоят қилинади: «Пайғамбар соллаллоҳу алайҳи васаллам: «Қачон бирингиз намозида унутиб қолиб бир ракъат ўқидими, икки ракъат ўқидими била олмай қолса, бир ракъат ўқидим, деб олсин. Агар икки ракъат ўқидими, уч ракъат ўқидими била олмай қолса, икки ракъат ўқидим, деб олсин. Агар уч ракъат ўқидими, тўрт ракъат ўқидими била олмай қолса, уч ракъат ўқидим, деб олсин ва салом беришидан олдин иккита саҳв саждаси қилсин», дедилар. Аҳмад ва Термизий ривоят қилган.Лекин намозининг охири деб ўйлаган жойида ўтиради.Агар ўтирмаса қаъдаи орхирни тарк қилгани учун намози ботил бўлади.Саждаи саҳв ҳақидаги барча далил ва ҳужжатларни атрофлича ўрганиб чиққан ҳанафий уламолар бу масалани намозхонларга осонлаштириш учун ҳаракат қилиб қуйидаги хулосавий ҳукмларни ўз китобларида ёзиб қолдирганлар.«Лозим бўлганда саждаи саҳв қилмоқ вожибдир. Лозим бўлганда саждаи саҳвни қилмаган намозхон гуноҳкор бўлади. Аммо намози ботил бўлмайди. Саждаи саҳв имомга ҳам, ёлғиз намозхонга ҳам вожиб бўлади. Аммо муқтадий ўз намозида саҳвга йўл қўйса, унга саждаи саҳв вожиб бўлмайди. Чунки у ўзича саждаи саҳв қилса имомига хилоф қилган бўлади.Агар имом саҳвга йўл қўйса, муқтадий ҳам иқтидони қачон бошлаганидан қатъий назар, унга қўшилиб саждаи саҳв қилади. Агар имом саждаи саҳвни қилмаса, у муқтадийдан соқит бўлади. Саждаи саҳвнинг вожиблиги вақтнинг намоз учун солиҳ бўлишига боғлиқдир. Агар Бомдод намозининг саломини бергандан сўнг қуёш чиқиб қолса, Аср намозидан сўнг ботиб қолса, саждаи саҳв қилинмайди. Агар саждаи саҳв қилишдан олдин намозни улаб кетишга монеъ бўладиган амал қилса; гапирса, кулса, қасддан таҳоратини кетказса, масжиддан чиқса, юзини қибладан ўгирса саждаи саҳв соқит бўлади.Баъзи уламолар, жамоати катта бўлгани ва одамларни мушавваш қилмаслик учун жума ва ийд намозларида саждаи саҳвни тарк қилмоқ маъқулдир, деганлар.Саждаи саҳвга сабаб бўладиган нарсалар;Бир нарсани қасддан ёки унутиб тарк қилса ёки бир нарсани эсдан чиқиб зиёда қилса ёхуд бир нарсанинг жойини унутиб ўзгартса саждаи саҳв қилади. Булар эса қуйидаги ҳолатларда бўлади;1. Қасддан қилинган хатода уч нарсада саҳв саждаси қилади; биринчи қаъдани тарк қилганда, биринчи ракъат саждасидан бирортасини намознинг охирига қолдирганда ва қасддан тафаккур қилиб туриб бир рукн миқдорича вақтни ўтказиб юборганда.2. Намознинг вожибларидан бирини унутиб тарк қилганда, олдин ёки кейин қилиб қўйганда ва зиёда ёки нуқсон қилиб қўйганда саҳв саждаси қилади. У ўн бир жойда вожибдир.Биринчиси; фарзнинг биринчи икки ракъатида Фотиҳани ёки унинг кўп қисмини қироатини тарк қилиш.Иккинчиси; фарзнинг биринчи икки ракъатида Фотиҳадан сўнг сура ўқишни ёки уч қисқа, бир узун оят ўқишни тарк қилиш.Учинчиси; жаҳрий ёки сиррий қироат қилиш қоидасига хилоф қилиш; Пешин ва Аср намозларида овоз чиқариб, бошқа намозларда овоз чиқармай қироат қилиш. Албатта, имом учун.Тўртинчиси; уч ёки тўрт ракъатли намозда биринчи қаъдани қилмаслик.Бешинчиси: охирги қаъдада ташаҳҳудни тарк қилиш.Олтинчиси; бир ракъатда такрорланадиган амалда тартибга риоя қилмаслик. Бунда саждани бир марта қилиб иккинчисини унутиш ҳақида сўз кетмоқда. Ўшани намоз охирида қилиб, кейин саҳв саждаси қилинади.Еттинчиси; рукуъ ва сужуддаги вожиб хотиржамликни унутиб тарк қилиш. Баъзи уламолар наздида.Саккизинчи; фарзда қироат жойини ўзгартириш. Зам сурани олдин, Фотиҳани кейин, тўрт ракъатли намознинг охирги икки ракъатида Фотиҳадан бошқа сура ўқиш ёки иккинчи ва учинчисида ўқиш каби.Тўққизинчиси; Витрнинг қунут дуосини тарк қилиш. Ким дои қунутни ўқимай рукуъга кетган бўлса, саҳв саждаси қилади.Ўнинчиси; қунутнинг такбирини тарк қилиш.Ўн биринчиси; икки ийд намозининг барча такбирларини ёки баъзи такбирларини ёхуд иккинчи ракъат рукуъи такбирини тарк қилган киши саждаи саҳв қилади. 3. Намознинг жинсидан бўлмаган ва намоздан бўлмаган амални зиёда қилса, саждаи саҳв қилади. Мисол учун икки марта рукуъ қилса.


С начала работы biznes-daily.uz 10 797 985\nЗангиота туманлараро иқтисодий судининг 01.08.2019 йилдаги 4-1101-1903/1162-ҳал қилув қарорига асосан “Murod-Muxtor Muzaffar” МЧЖ (СТИР 301474518) банкрот деб эътироф этилган ва тугатишга доир иш бошланган. Тугатиш бошқарувчиси этиб М.Оразбаева тасдиқланган.\nКредиторлар талабномалари эълон чиққан кундан бошлаб бир ой давомида қабул қилинади. Кредиторларнинг биринчи йиғилиши 03.09.2019 йил соат 12.00 да Тошкент вилояти, Зангиота тумани электр таъминоти корхонаси биносида бўлиб ўтади.\n1. Тугатиш бошқарувчисининг ҳисоботини тасдиқлаш.\n2. Қарздорнинг кредиторлар реестрини тасдиқлаш.\n3. Календарь иш режасини тасдиқлаш.\n4. Аудиторлик ташкилотини тасдиқлаш ва бошқа масалалар.\nЙиғилишда шахсини тасдиқловчи ҳужжат ва ишончнома билан қатнашиш шарт.\nТел.: (93) 614-04-40, (90) 991-75-51.


УРУШ ВА МЕҲНАТ ФАХРИЙЛАРИ ПАНСИОНАТИДА! КЕКСАЛАР ҚУВОНЧИ! САНЪАТКОРЛАРНИНГ САМИМИЙ ТАШРИФИ... 10.12.2015 15:07\nБолалар “Мурувват” интернат уйлари фаолиятини қўллаб-қувватлаш Республика Жамоатчилик Кенгаши, Меҳнат ва аҳолини ижтимоий муҳофаза қилиш Вазирлиги, Соғлиқни сақлаш Вазирлиги, Маданият ва спорт ишлари вазирлиги, “Ором“ ашула ва рақс дастаси ҳамкорлигида, “Кексаларга меҳр қўлларини узатайлик” шиори остидаги Хайрия тадбирининг мантиқий давоми сифатида,\nбир гуруҳ санъаткорлар Ўзбекистон ва Қорақалпоғистон Халқ артисти Озодбек Назарбеков, Ўзбекистонда хизмат кўрсатган артистлар Шуҳрат Воҳидов, Абдурашид Йўлдошев, Юлдуз Турдиева, “Ниҳол” ва “Эътироф” мукофотлари совриндори Улуғбек Раҳматуллаев, Уруш ва меҳнат фахрийлари пансионатида бўлиб, кексаларга ҳадялар улашдилар.\nКексалиги, бетоблиги туфайли пансионат залига туша олмаган қарияларга санъаткорларнинг ўзлари палаталарига чиқиб, ҳадяларни топширдилар.\nУлар билан суҳбатда бўлиб, маънавий қўллаб-қувватладилар.\nСанъаткорларнинг самимий ташрифларидан кексаларнинг қувончлари чексиз бўлди. Улар доимо юртимиз тинч ва фаровон бўлишини тилаб, мамлакатимизда кексаларга кўрсатилаётган меҳр-оқибат, эътибор ва ғамхўрлик учун, Президентимизга миннатдорчилик билдиришди.\nКексаларимизнинг меҳнатлари, уларни маънавий қўллаб-қувватлаш ва эъзозлаш, савобли хайрия ишлари, ёшларимизга ибрат бўлиб, уларни ҳам, ҳамиша ёши улуғларни иззат ва ҳурмат қилишга, ҳар доим маънавий ва моддий кўмакка муҳтожларга ёрдам қилишга ундаши табиий. Бугунги кунда, барча соҳаларда эришилаётган муваффақиятлар замирида, кексаларимизнинг, уруш ва меҳнат фахрийларининг улкан меҳнатлари борлиги, сир эмас.\nФаровон ҳаётимизга ўз ҳиссаларини қўшган ёши улуғ инсонларга меҳр-оқибат, ҳурмат, эъзоз кўрсатиш, бизнинг фарзандлик, шогирдлик, асосийси инсонийлик бурчимиздир. Кексалари эъзозланган юртда, албатта файз-барака, фаровонлик бўлади. Кексаларимизга эҳтиром ва уларни ардоқлаш эса, халқимизнинг миллий анъанасидир.\nФотолар учун Мирсаид Зоҳидовга миннатдорчилик билдирамиз


Майкл Блумберг: «Уолл-стритда бир дунё бойлик...\n15.10.2019 20:01 0 1678\nФото: «National Review»\nЖаҳондаги энг бадавлат инсонлардан бири, «Bloomberg» ахборот агентлиги асосчиси, Нью-Йорк шаҳрининг собиқ мэри Майкл Блумберг ўз бойлиги, Уолл-стрит, солиқлар, давлат ва бизнес сармояларининг фарқи ва бошқалар ҳақида.\nЎз бойлиги ҳақида\nБиров-ярим ўзига ишлатадигандан анча кўп пул бу. Ҳамма гап сиз улар билан нималар қила олишингизда. Уларни ўзингиз билан олиб кетолмайсизку?.. Атрофини оила аъзолари қузғунлардек қуршаб олган, ўлим тўшагида ётган йигит ҳақида битта мультфильм бор. У кўзини очиб шундай дейди: «Биламан, пулларимни ортмоқлаб кетолмайман, аммо парол ўзим билан кетиши мумкин».\nCBS га берган интервьюсидан, 2017 йил 23 апрель.\n«Salomon Brothers»даги фаолияти ҳақида\nОфисга тонгги соат еттида, Билли Саломон («Salomon Brothers» инвестбанки собиқ бошқарувчиси)дан бошқа ҳеч зоғ йўқ пайти етиб келардим. У тамаки чеккиси келса ёки спортдан гурунглашмоқчи бўлса ёнига чақирарди. 26 ёшимда компания бошқарувчисининг дўстига айланганман. Жон Гутфройнд («Salomon Brothers» собиқ раҳбари)ни истисно қилганда, ишхонадан охири мен чиқиб кетардим. У ҳам бирон-ярим каттароқ ҳамкорига қўнғироқ қилиш учун ёки гаплашиб ўтиргиси келса мени чақирарди. Кейин эса компаниянинг иккинчи одами машинасида мени уйимга бепул етказиб қўярди. Ҳамма вақт ҳаммаёқда бўлиш жонимга тегмасди — ишим ўзимга ёқарди. Ишимизга бош-қош инсонлар билан яқинлигим карьерамга халақит бермагани ҳақида-ку гапириб ўтиришим ҳам шартмас.\n«Bloomberg by Bloomberg» китобидан, 1997 йил.\nСизда янги харажатларни истамаётган жамоатчилик, янги солиқларни хоҳламаётган республикачилар, харажатларни қисқартиришга хоҳиши йўқ демократлар, янги ўзгаришларга қарши бозор ва юқоридагиларнинг барчасини истовчи иқтисодчилар бор. Бу фалажга олиб келади. Фалажликнинг оқибати — ноаниқлик, бу яхши эмас. Агар кейин нима бўлиши ҳақида тасаввур ҳам қила олмасангиз, харажатлар, сармоялар, одамларни ишга олиш ёки бирон ишга киришиш борасида бир қарорга кела олмайсиз.\nNBC га берган интервьюсидан, 2010 йил 1 август.\nУолл-стритдаги муваффақияти ҳақида\nФақат пул топиш учунгина Уолл-стритга бормаганман. Ҳаёт тарзимни белгилаб бергани учун ҳам уни яхши кўраман. Аслида Уолл-стритда ишлаб бир дунё бойлик топаман деганларнинг камдан-камига омад кулиб боққан. Ўз ишини реал ҳаётда талаб катта муайян маҳсулотдан бошлаб, иш ўринлари яратган, қадриятларни бошига кўтарган ва одамлардан ёрдамини аямаган инсонлар улкан молиявий муваффақият қозонган. Бу ҳаммага тааллуқли — Жон Рокфеллердан тортиб Сэм Уолтонгача (алал-оқибат Майк Блумберггача, ҳар ҳолда шунга умид қиламан).\nАмерика акцияларининг қимматлашуви ҳақида\nНега бундай — билмайман. Ўзи нега бозор ўсишдан тўхтамаётгани мени ҳайрон қолдиради. Иқтисодиётимиз реал муаммолар билан юзма-юз турибди. Инфратузилма инқирозга учраяпти. Иш ўринлари технологиялар билан йўқ қилиняпти. Бутун дунёдаги энг яхши кадрларни янги иш ўринлари ва корхоналар яратиш учун Америкага келишдан тўхтатиб турган бўлсак. Булар келажак ҳақида кўпроқ ўйлашга мажбур этади.\nCBS га берган интервьюсидан, 2017 йил 19 сентябрь.\nМазуга оид: «Нега энди йўқ?»: дунёнинг энг бадавлат кишисидан 10 иқтибос\nБойларга солинадиган солиқ ҳақида\nУлар кўпроқ солиқ тўлашади, кам пул ишловчиларга нисбатан улардаги юк анча залворли. Баффетнинг бу ҳақдаги ҳазили — шунчаки томоша. Агарда Уоррен Баффетнинг капитали ўсмасдан, фақат оддий даромад олганида ҳам барибир ўзининг котибидан анча кўп солиқ тўлаган бўларди. Аслида бу мамлакатда солиқларнинг катта қисмини жуда кам фоиз инсонлар тўлашади.\nNBC га берган интервьюсидан, 2011 йил 25 сентябрь.\nБир журналист мендан «Bloomberg»да биз нимани уддалай олмаганимиз тўғрисида сўраганди. Ўйлаб қолдим, ахир мен одатда ютуқларимиз ҳақида гапираман. Ва жавобим шундай бўлди: «Барчасини уддаладик, аммо биз якунда эришилган натижаларнинг ҳаммасини ҳам режалаштирмаганмиз». Кўпинча ҳаммаси ҳам бошдан ўйланганидек кечмайди: маҳсулотдан фойдаланиш бўйича кутилмаган таклифлар пайдо бўлади, тушимизга ҳам кирмаган мижозлар келиб қолишади, ўзимиз тўлиқ ишонч билдирган лойиҳалар кўпинча барбод бўлади.\nМэр лавозимидан кетганидан кейинги режалари ҳақида\nНималар билан шуғулланмаслигимни айтишим мумкин. Профессионал инвестор бўлмоқчи эмасман. Бу менга эмас. Дарс бериш ниятим ҳам йўқ. Маслаҳатчилик ҳам қилмайман. Булар мени ўзига тортмаяпти. «Bloomberg L. P.» га ҳам қайтмайман. Янги компания яратмоқчи эмасман.\n«Forbes»га интервьюсидан, 2013 йил 30 октябрь.\nДавлат ва бизнес сарфлаётган сармоялар ҳақида\nИдеологлар беҳудага сарфланган маблағлар ортидан янгиларини йўналтираётган бир пайтда, нишонни натижага тўғрилаган менежерлар қайта сармоя киритишдан аввал олдинги хатоларни тузатиб олишади. Кўпинча муваффақиятли давлат муассасаларининг харажатлари қисқартирилиши баробарида, ботқоққа ботиб бораётганларининг бюджети кенгайиб бораверади, чунки ҳукумат нима деб қичқиришидан қатъи назар баландроқ қичқирганларини эркалатиб юборади. Бизнесда эса бунинг ғирт тескариси. Энг яхши ишлаётганларига кўпроқ, ишини эплай олмаётганларга камроқ пул берасиз.\nЛос-Анжелесдаги UCS Annenberg School даги чиқишидан, 2007 йил 20 июнь.\nМавзуга оид: Собиқ мэр университетга 1,8 млрд. доллар хайрия қилди\nбизнес майкл блумберг


Жаҳон 09:26 / 24.04.2019 32764\nУкраинанинг сайланган янги президенти Владимир Зеленскийга Россия президенти Владимир Путин билан “бирга-бир” форматида музокаралар олиб бормаслик, бу музокараларга учинчи давлатларни жалб қилиш кераклиги тавсия қилинди. Бундай таклифни Зеленский жамоаси аъзоси, мудофаа вазирлигининг собиқ ходими Иван Апаршин ZIK телеканали эфирида билдирди.\n“Мен Украина президентига Путин билан бирга-бир учрашишни тавсия қилмайман. Мен Путин бирор нарсани кафолатлашига ва умуман унга ишонмайман. Мен бу форматга у “ўйин қила олмайдиган” кучли давлатлар жалб қилинсагина ишонишим мумкин”, деб айтган Апаршин.\nУ бундай давлатлар сифатида АҚШ ва Буюк Британияни айтиб ўтган. Апаршиннинг фикрича, Украина президенти ўз мустақиллигини эълон қилган Донецк ва Луганск халқ республикалари етакчилари билан ҳам музокаралар олиб бормаслиги керак.\nЗеленский Украина президенти сайловларининг 2-босқичида 73,22 фоиз овоз билан ғалаба қозонди. У бу лавозимни сайловлар натижалари расман эълон қилингандан 30 кун ичида бажаришга киришиши лозим. Зеленский Олий рададаги тантанали йиғилишда халқ олдида қасамёд келтиради, қасамёдни конституциявий суд раиси қабул қилади.\n11:00 / 22.05.2020 48741


Шаҳар иссиқлик таъминоти тизимига янги инвестициялар\n29 Янв 2020 2956\n28 январь куни Тошкент шаҳар ҳокимининг ўринбосари Бахтиёр Рахманкулов Кореянинг «CMENTECH CO. LTD.» компанияси вакиллари ва Осиё тараққиёт банкининг консультантлари билан учрашди.\nАввал маълум қилинганидек, ОТБ – Тошкент иссиқлик таъминоти тизимини узоқ муддатли ижара шартлари билан бошқарувга топшириш бўйича эксклюзив консультант деб белгиланган. ОТБнинг консультант сифатидаги вазифалари чет эл компанияларидан тушаётган таклифларни техник, юридик ва молиявий баҳоланишини таъминлашдан иборат.\nУчрашув жараёнида тарафлар Тошкент иссиқлик таъминот тизимини модернизация қилиш ва такомиллаштириш бўйича «CMENTECH CO. LTD.» томонидан таклиф қилинаётган Давлат Хусусий Шериклик лойиҳасини муҳокама қилдилар. Хусусан, Мирзо Улуғбек туманидаги 2-Иссиқлик Марказини реконструкция қилиш масаласини устувор йўналиш деб белгиланиб, бу йўналишдаги вазифалар доирасида қуйидаги ишлар амалга оширилиши кўзда тутилган: ёпиқ иссиқлик таъминот тизимига ўтиш, модернизация, эскирган ва авария ҳолатидаги иссиқлик тармоқларини алмаштириш, иссиқлик сарфини ҳисоблаш учун smart-ускуналар ва иссиқлик тармоғини интеллектуал бошқариш тизимини йўлга қўйиш.\nБахтиёр Рахманкулов аввало Корея Республикасининг грант маблағлари ва «CMENTECH CO. LTD.» компанияси томонидан киритиладиган тўғридан-тўғри хорижий инвестицияларни ҳисобга олиш ҳамда амалга оширилаётган ишлар тарифларнинг ўсишига олиб келмаслиги кераклигини алоҳида таъкидлади.\nТомонлар компания февраль ойининг биринчи ҳафтасида концепция ва зарур ҳужжатларни тақдим қилишига келишиб олдилар. Ишларнинг қиймати тахминан 70-100 миллион долларни ташкил қилиши кўзда тутилмоқда. Аниқроқ рақамлар техник-иқтисодий асос тайёр бўлганда маълум бўлади.\nЛойиҳа амалга оширилиши натижасида газ сарфининг тежалиши ҳамда транспортировка вақтида иссиқлик сарфи 30%дан ортиққа пасайиши кутилмоқда, деб хабар беради Тошкент шаҳар ҳокимлиги ахборо хизмати.


ЁЗ – ЎТМОҚДА СОЗ! – Сирдарё вилояти касаба уюшмалари ташкилотлари бирлашмаси Кенгаши\n05.07.2017 05.07.2017 sirdaryo\nЁзнинг жазирама иссиқ кунларида соя-салқин оромгоҳларда болажонларимиз яйраб ҳордиқ чиқаришмоқда. Ушбу масканларда уларнинг бўш вақтларини кўнгилли ўтказишлари учун барча шароит яратилган. Хусусан, Сирдарё туманида жойлашган “Сирдарё” оромгоҳи ўз бағрига олган ўғил-қизлар ҳар куни ташкил этилаётган турли-туман, қизиқарли тадбирларда ўз қобилиятларини намоён этишиб, қувноқ вақт ўтказмоқдалар.\nКуни кеча оромгоҳнинг 3-сменаси дам олувчилари учун оромгоҳнинг очилиш маросими бўлиб ўтди. Маросимдан олдин оромгоҳга ташриф буюрган “Соғлом авлод учун ” ҳукуматга қарашли бўлмаган халқаро хайрия фондининг вилоят бўлими раҳбари Юлдуз Усмонова ҳамда шоира Юлдуз Сорабекова билан болажонларнинг учрашув бўлиб ўтди. Тадбир шеърхонлик билан бошланди.\n-Ўғил-қизларимизнинг классик адабиёт намоёндалари Муқимий, Алишер Навоий, Нодира ғазалларидан намуналарни ифодали ўқиб беришгани қалбимни ғурурга тўлдирди, – деди сўзга чиққан Юлдуз Сорабекова. – Шунингдек, уларнинг тилларида жаранглаган ватанпарварлик йўналишида ёзилган Абдулла Орипов, Эркин Воҳидов, Муҳаммад Юсуфларнинг шеърлари ҳам болажонларимизнинг қалбида Ватанга бўлган меҳрнинг куртак отганидан даракдир.\nТадбирда энг чиройли ифодали ўқиган ўғил-қизларга Ўзбекистон Халқ Демократик партияси вилоят бўлимининг совғалари – эртак ва шеърий китобчалар совға қилинди.\n– Мен китоб ўқишни жуда яхши кўраман, – дейди 4-гуруҳ тарбияланувчиси Малика Султонова. – Шу боис ҳам бугун олган совғамдан хурсанд бўлдим. Албатта, китобни ўқиб чиқаман, дугоналаримга ҳам ўқишга бериб тураман.\nШундан сўнг “Соғлом авлод учун” ҳукуматга қарашли бўлмаган халқаро хайрия фондининг вилоят бўлими мутахассислари томонидан болалар тиббий кўрикдан ўтказилдилар ва уларга ташкилотнинг эсдалик совғалари – футболкалар, оёқ кийимлари ва гигиена воситалари топширилди.\n– “Соғлом авлод учун” ҳукуматга қарашли бўлмаган халқаро хайрия фондининг вилоят бўлими бизнинг энг яхши ҳомийларимиздан, – дейди оромгоҳ директори Мурод Аллаёров. – Ҳар йили мавсумда дам олувчи болаларимизни тиббий кўрикдан ўтказишиб, соғлом турмуш тарзини тарғиб этувчи тадбирлар ўтказишиб, фаол иштирокчиларга совғалар топшириб кетишади.\nОромгоҳ директорининг айтишича, бу ерда 10 та тўгарак муқим ишлайди, ҳар куни учтадан бештагача маърифий ва спорт тадбирлари ўтказилади.\n-Куни кеча 3-сменада қабул қилиб олган болажонларимиз бугун эрталабдан ўзлари ёқтирган тўгаракларга аъзо бўлиб улгурдилар. Куни бўйи очилиш маросимига тайёргарлик кўришди. Кечқурун илгаригиларидан ҳам ажойиб концерт дастури бўлиши аниқ, – дейди оромгоҳ бош етакчиси Умид Наврўзов.\nҲақиқатан ҳам кечқурунги очилиш маросими жуда дабдабали ўтди. Кенг, яхши ёритилган майдонга йиғилган болажонлар дастлаб оромгоҳ директори Мурод Аллаёровнинг, кейин шоира Юлдуз Сорабекова, Ўзбекистон Журналистлар уюшмаси аъзоси Эркин Саидов ва бошқаларнинг чиқишларини қарсаклар билан кутиб олдилар. Тан олиш керак, Гулистон Болалар шаҳарчасининг “Камалак ”дастаси ижро этган қўшиқ ва рақслар ҳаммани ҳайратда қолдирди. Яна ватанпарварлик мавзусидаги шеърлар янгради. Турли қизиқарли чиқишлар гулдурос олқишларга сабаб бўлди. Оромгоҳнинг очилиш маросимига атаб тахлаб қўйилган ўтин ғарами ёқилгач, машъала болажонларнинг шодон қийқириқларига қўшилиб кўкка ўрлаши олам-олам завқ бағишлади. Оромгоҳнинг 3-сменасининг дастлабки куни ана шундай ўтди.\n← ИЖОД АҲЛИ ТАҚДИРЛАНДИ\nҲАРАКАТЛАР СТРАТЕГИЯСИ- РИВОЖЛАНИШ ПИЛЛАПОЯСИ →\n10.04.2017 sirdaryo ЯНГИ ИШ ЎРИНЛАРИ ЯРАТИЛДИda fikr bildirishni o'chirish\n11.05.2016 sirdaryo ФОЙДАЛИ ЎҚУВ-СЕМИНАРИda fikr bildirishni o'chirish


Имом Мотуридий ва Имом Ашъарий - Xojabuxoriy\nАҳли сунна вал-жамоа ақидасини Ислом оламида нашр қилган асосий устозлар бу икки забардаст имом — Имом Ашъарий ва Ватандошимиз Имом Мотуридийлардир. Ўз даврининг бемисл олимлари ҳисобланган бу устозларнинг иккиси ҳам, ҳазрат Расулуллоҳ соллаллоҳу алайҳи ва саллам тарафидан мақтаб ўтилган уч асрга мансуб бахтли инсонлар қаторида бўлганлар.\nИмом Мотуридийнинг асл исми Муҳаммад бин Муҳаммад Мотуридийдир. Куняси Абу Мансур. Имом ал-ҳуда номи билан ҳам машҳур бўлган. Самарқанднинг Мотурид ноҳиясида таваллуд топган. Ҳижрий 333-чи (м.944) йили вафот этган ва Самарқандда дафн этилган. Туғилган санаси аниқланмаган.\nИлми каломда юксак мартабаларга кўтарилиб, ўз даврининг тенгсиз шайхи бўлиб танилган имомнинг шогирдлари халқ тилида «Мотуридийлар» деб аталар эди. Шуни яҳши билишимиз лозимки, Имом Мотуридий алоҳида бир мазҳаб тузган эмас! Балки, Имом Аъзам Абу Ҳанифанинг ақоидга оид фатво ва талимотларини нашр қилган, атрофга ёйган. Ҳатто у кишининг ўзи ҳам, фуруъотда ҳанафий мазҳабига тобе бўлганлар. Китобларда «Мотуридий мазҳаби» ёки «Мотуридийлар» деган атамалар учраб турсада, буни алоҳида бир мазҳаб деб тушуниш тўғри эмас. Балки, Абу Ҳанифанинг усули дин соҳасидаги таълимотини имом Мотуридийдан ўрганган ва унга амал қилган ҳанафийлар, деб тушуниш керак.\nИмом Ашъарийнинг асл исми Али бин Исмоил. Куняси Абул Ҳасан. Ҳижрий 260-чи ёки 266-чи (м.879) йили Басрада туғилиб, Ҳижрий 324 ёки 330-чи (м.941) йили Бағдодда вафот этади. Басра дарвозаси билан Карҳ орасидаги қабристонга дафн этилган. Насаби буюк саҳоба Абу Муса ал-Ашъарийга бориб тақалади. Яъни шажараси қуйидагича: Али бин Исмоил бин Исҳоқ бин Салим бин Исмоил бин Абдуллоҳ бин Муса бин Билол бин Аби Бурда бин Абу Муса ал-Ашъарий розияллоҳу анҳу.\nИмом Ашъарийнинг фиқҳий мазҳаби хусусида аниқлик йўқ. Аммо аксар уламолар, у кишини Шофеъй мазҳабида деганлар. Шунингдек, «имом Ашъарий бизнинг мазҳабдан эди» деган Моликий ва Ҳанафийлар ҳам йўқ эмас. Хуллас, бу улуғ имомни ўз фиқҳий мазҳабидан деб ҳисоблаш, ҳар мазҳаб аъзолари учун бир шараф бўлган.\nИмом Ашъарий ҳам мустақил бир мазҳаб асосчиси бўлган эмас. Балки, у кишидан илми каломни ўрганган, унинг таълимоти асосида эътиқод қилиб келган Шофеъий, Моликий ва Ҳанбалий мазҳаб вакилларига «Ашъарийлар» деб айтиларди. Имом Ашъарий ўз таълимотини тарқатишда, имом Шофеъийнинг илми каломга доир фатво ва ижтиҳодларини асос қилганини ҳисобга олсак, у кишининг фиқҳий мазҳаби ҳам шофеъий бўлган, деб айтиш мумкин.\nИлми каломда, аҳли суннатга устозлик қилган бу икки асрдош имом бир-бирлари билан учрашмаган бўлишларига қарамай, Аллоҳ таоло уларнинг йўриқларини усули динда, деярли бир хил қилди. Магар илми тавҳид фуруъотида айрим ихтилофлари мавжуд. Яъни икки имом талимотида бир-бирларини куфрига ҳукм қилувчи бирорта ҳам усули динга доир ихтилоф бўлмаган.\nКаталог отличных товаров для красоты


Анвар қори ишга қайтди\n29 ноябр 2021, Тошкент вақти: 07:22\nТошкент шаҳар бош имом хатиби Анвар қори Турсуновнинг саломатлиги 90 фоизга яхшилангани айтилмоқда.\nИмом хатибнинг ўринбосари сўзларига кўра, Анвар қори ўтган ва ундан аввалги икки жума намозида шахсан иштирок этган, маъруза қилган.\nАнвар қорининг сўнгги маърузасини тинглаган намозхонлар у нутқи чоғида бошқа кишилар ҳаётига қасд қилувчиларни қоралаганини айтмоқда. Аммо қорининг ҳаётига айнан ким қасд қилгани ва бу жиноятда шу кунгача қанча киши гумонланиб қўлга олингани ҳақида имом хатиб идораси расмийлари ҳануз бехабар эканини айтилмоқда.\nТошкент шаҳар имом хатиби ўринбосари Эргашали Рустамов билан суҳбат мана шу мавзуда бўлди.\nОзодлик: Тошкентдаги манбалардан эшитдик, Анвар қори ака соғайиб, ишга чиқибди ва жума куни намозда иштирок этиб, элга кўриниш берибди. Шу тўғрими?\nЭргашали Рустамов: Дарҳақиқат, нафақат кеча, балки ундан аввалги икки жумада ҳам у киши жума намозларига чиқиб, масжид мутасаддиларига бош-қош бўлиб, жума намози тезиси бўйича маъруза қилиб, одамларга кўриниш берганилиги бу ҳақиқат. Шу билан бирга бошқа тадбирларга ҳам бемалол бормоқдалар.\nМана, Худо ҳоҳласа, Ҳаж сафарлари ҳам бошланиб қолди. Тошкент шаҳаридан кетадиган ҳожиларимизнинг ишлари бўйича ҳам ўзларининг қимматли маслаҳатларини менга бериб турибдилар. Бемалол шаҳар ҳокимияти орқали керакли ишларимизни ўз вақтида бажариб турибмиз.\nОзодлик: Қори аканинг соғлиги яхшими? Намозда иштирок этган намозхонлар у кишининг намозда имомлик қилмаганини айтишаяпти.\nЭргашали Рустамов: Намозда имомлик қилмаганининг сабаби, у киши узрлик бўлгани учун ҳали ҳам намозга у кишининг ўрнига бошқа киши имомлик қилди. У киши ўзларини озгина бўлса ҳам сақлаш мақсадида намозга ўтмади. Намозга ўтса ҳам бўларди-ю, лекин фақат маъруза қилдилар.\nСоғлиги ҳақида сўрадингиз, воқеа бўлган илк кунларга қараганда, ҳозир соғликлари қарийб 90 фоизга ўзгарган. Бемалол ўзлари юради, гапиради, зиёратга келганларни ўзи кутиб олиб, ўзлари кузатиб турибди. Шифокорларимиз у кишининг соғлигидан хабар олиб турибди. Бу борада ҳеч қандай муаммо йўқ.\nОзодлик: Жуда яхши, Эргашали ака. Маъруза чоғида, афтидан, намозхонлардан “Ким сизга суиқасд қилди?” деган савол бўлибди чоғи, у киши бошқа кишилар ҳаётига қасд қилганларни қоралаб гапирибди. Шунга қараганда, у кишига ким суиқасд қилгани ҳам ойдинлашиб қолдими, Эргашали ака?\nЭргашали Рустамов: Энди бу озгина бўлса ҳам биз учун қоронғу. Аммо мен ўйлайманки, шу кунларда бизнинг жумҳуриятимизда олиб борилаётган сиёсат, қонун ўз вақтида ишлаб турибди. Жиноятчилар топилса, албатта, қонун доирасида, қонун олдида жавоб бериб, ўзининг жазосини олади, деган умиддамиз. Аммо, бу ҳақда ҳозирча менда ҳеч қандай маълумотлар йўқ.\nОзодлик: Лекин биздаги маълумотларга кўра, бу жиноятда гумонланиб Тошкент шаҳридан 30 дан ортиқ одам қўлга олинган. Сиз ёки сизнинг идорангизнинг бундан хабари бўлдими?\nЭргашали Рустамов: Йўқ, бу тўғрисида менда ҳеч қанақа аниқ маълумотлар йўқ. Менинг бу борада фикрим шу: қачонки, албатта тасдиғини топгандан кейин ўша жиноятчи жазосини олса, тўғри бўлади.\nТошкент шаҳар имом хатиби Анвар қори Турсуновнинг ўринбосари Эргашали Рустамов билан суҳбатни тингладингиз.\n“Ҳаракат” нашрига кўра, имом хатиб 6 ноябр кунги жума намозида қилган нутқида бошқа инсонлар ҳаётига қасд қилувчиларни қоралаган, аммо шахсан унга суиқасд қилганлар ҳақида гапирмаган.\nИмом хатиб жорий йилнинг 31 июл куни ўз уйи олдида пичоқлаб кетилган эди. Анвар қорига номаълум шахслар томонидан уч бора пичоқ урилган ва унга оғир тан жароҳати етказилган. Имом хатиб бу суиқасддан омон қолди ва ҳозир олинаётган маълумотларга кўра, у аста-секинлик билан иш фаолиятига қайтмоқда.\nАйни кезда Анвар қори Турсуновга суиқасд уюштирганликда гумонланиб, Тошкент шаҳрида 30 дан ортиқ, Тошкент вилоятида 10 га яқин, Сирдарё вилоятида ҳам 30 дан ортиқ одам ҳибсга олингани ҳақида маълумотлар бор.\nЎзбекистон ҳуқуқ-тартибот идоралари бу ҳақида ҳанузгача аниқ маълумот бергани йўқ. Жамоатчиликка маълуми шуки, Анвар қори Турсунов ва унга суиқасд уюштирилганидан бироз ўтиб, ўз уйида отиб кетилган Ички ишлар вазирлигининг юқори лавозимли расмийси Ҳасан Асадовнинг ўлими бўйича тергов бир-бирига боғлаб олиб борилмоқда. Бу иш билан Ўзбекистон Бош прокуратурасига тегишли махсус гуруҳ шуғулланмоқда.\nБу гуруҳ ишини билвосита кузатаётган ўзбекистонлик ҳуқуқ фаолларининг сўзларига кўра, ҳибсда сақланаётганларнинг кўпчилигига Ўзбекистон Жиноят кодексининг 97- ва 241-моддаларига биноан, қотиллик ҳамда жиноятни яшириш айби қўйилган. Баъзи норасмий манбаларга кўра, тергов тахминлари орасида ҳар икки жиноятни уюшган, йирик бир жиноий гуруҳ содир этган, деган версияга кўпроқ эътибор берилмоқда.


ТЕРМА ЖАМОАНИ БААДАГИ ЎЙИНГА РЎЗИҚУЛ БЕРДИЕВ ОЛИБ БОРАДИ\nФутбол бўйича Ўзбекистон терма жамоасини Бирлашган Араб Амирликларидаги ўртоқлик учрашувига Рўзиқул Бердиев олиб боради. Бу ҳақда Ўзбекистон Футбол Федерациясида бўлиб ўтган мажлисда ЎФФ раҳбари Умид Аҳмаджонов маълум қилди.\n“Биз келажак учун истиқболли режалар тузаяпмиз. Шу тамойилга содиқ қолган ҳолда миллий терма жамоа таркибини ёшартириш йўлидан борамиз. БАА билан ўйин миллий терма жамоа таркибига номзод бўлган янги ёшларни саралаб олиш ва уларни синовдан ўтказиш имконини беради. Жамоани майдонга Рўзиқул Бердиев бошлаб тушади”, – дейди Умид Аҳмаджонов.\n“Биз 20-25 кун ичида миллий терма жамоага хорижлик мураббий тайинланиши ҳақида айтиб ўтгандик. Бугунги кунда бир қанча номзодларни кўриб чиқдик, лекин, ҳозирча, бизнинг талабларимизга жавоб берадигани чиқмади. Аммо, изланишдамиз, музокаралар олиб бормоқдамиз”, — дейди Умид Аҳмаджонов.\nЭслатиб ўтамиз, Ўзбекистон миллий терма жамоаси БАА билан 14 ноябрь куни меҳмонда ўртоқлик учрашуви ўтказади.


"Ўзбек қамоғидаги инсон ҳуқуқлари фаоллари озод этилсин" - BBC News O'zbek\n"Ўзбек қамоғидаги инсон ҳуқуқлари фаоллари озод этилсин"\nТошкентда ўтган ҳафта Оврўпо Иттифоқи ва Ўзбекистон ўртасида инсон ҳуқуқлари вазияти борасида бўлиб ўтган учрашув ортидан Оврўпо Иттифоқининг Ташқи Амалиёт Хизмати баёнот чиқариб, Оврўпо Ўзбекистонни матбуот, фуқаролик жамияти ва диний гуруҳларга бўлган босимни юмшатишга чақирганини билдирди.\nИттифоқ Ўзбекистон қамоқхоналаридаги маҳбусларнинг абгор аҳволи ва улар юз тутаётган қийноқлардан чуқур хавотирда эканини ҳам айтди ва барча инсон ҳуқуқлари фаолларини озод қилишга чақирди. Би-би-си Оврўпо Иттифоқи Ташқи амалиёт хизмати воизи Мая Кочиянчичдан учрашув қандай ўтганини сўради.\nКочиянчич: Ўтган ҳафта, 24 ноябрда Тошкентда Оврўпо Иттифоқи ва Ўзбекистон ҳукумати ўртасида тўққизинчи йиллик инсон ҳуқуқлари бўйича учрашув бўлиб ўтди. Унда тутқунларга бўлган муносабат, сўз эркинлиги, аёллар ҳуқуқлари каби масалалар кўтарилди. Оврўпо Иттифоқи Ўзбекистонда, масалан, болалар меҳнатига чек қўйиш каби ижобий қадамлар қўйилганини ҳуш қаршилади ва Ўзбекистонни мажбурий меҳнат масалаларида халқаро ташкилотлар, хусусан, Халқаро Меҳнат Ташкилоти билан ҳамкорликда ишлашга чақирди. Биз шунингдек, ўзбек тарафини мустақил матбуот, фуқаролик жамияти ва диний гуруҳларга босимни юмшатишга чақирдик. Айни дамда биз маҳбуслар ушлаб туриладиган ёмон аҳволдан, ҳамда тутқунларга бўлган абгор муносабат ва баъзи ҳолларда ҳатто қийноқлар қўлланишидан жуда хавотирда эканимизни айтдик. Ҳамда биз Ўзбекистонни тутқунликдаги барча инсон ҳуқуқлари фаолларини озод қилишга ундадик.\nБи-би-си: Тутқунлар шароитлари ҳақида гапирганингизда, ўзбек томонининг жавоби қандай бўлди?\nКочиянчич: Иккала томон ҳам бир-бирига қулоқ солишга ва бир-бирини тушунишга ҳаракат қилди. Агар сиёсий маҳбуслар масаласида гапирадиган бўлсак, уларнинг аҳволи ҳақида маълумот олиш жуда қийин. Бу ҳақида ҳисобот тайёрлаш ваколатига эга бўлган БМТ маърузачисига маҳбуслар аҳволини ўрганишга рухсат бериш керак. Биз ўзбек томонини шу мулоқотни тиклашга ва биз билан ишлашга чақирдик. Биз инсон ҳуқуқлари фаоллари ва қатор журналистларнинг қамоқдан озод қилинишига чақиришда давом этамиз, биз уларнинг ҳар бири борасида ҳужжатлар тайёрлаб чиққанмиз ва ўзбек ҳукуматига топширганмиз. Ҳозирга қадар уларнинг фақат бир нечаси озод қилинди ва биз буни албатта ҳуш қаршилаймиз. Лекин, биз ўзбек томонини яна кўпроқ маҳбусларни, айниқса инсонпарварлик ёрдамига муҳтож маҳбусларни озод қилишига, янада очиқроқ бўлишига ва амнистия қонунларини қўллашига ундашда давом этамиз.\nБи-би-си: Сиз БМТнинг қийноқлар бўйича маърузачиси Ўзбекистонга киришига рухсат берилиши керак, дедингиз. Биз биламизки, Ўзбекистон ҳукумати бир неча бор бундай мулозимнинг келишига тўсиқ қўйган. Бу масалани яна кўтарганингизда, ўзбек томони муносабати қандай бўлди?\nКочиянчич: Тўғри, БМТ маърузачиси мана бир неча йилдирки Ўзбекистонга таклиф қилинмаяпти. Шу туфайли бизга Ўзбекистондаги вазият борасида аниқ маълумот олиш қийин. Агар бундай маърузачи киритилса, ўйлаймизки, икки томонга ҳам фойдали бўларди. Ўзбек томони бизга кўп масалаларда маълумот етказиб бераяпти, лекин баъзи масалалар, жумладан маҳбусларга бўлган ёмон муносабат бобида улар аниқ маълумот беришмаяпти. Бу албатта, давом этаётган жараён ва биз уларни янада очиқроқ бўлишга чақирамиз.\nБи-би-си: БМТ маърузачиси бўлмаган вазиятда ҳам сиз Ўзбекистондаги маҳбуслар аҳволидан хабардор экансиз. Қай йўллар билан оласиз бу маълумотларни?\nКочиянчич: Ҳали айтганимдек, вазиятни баҳолаш қийин ва биз қандай маълумот ола олсак, ўшанга таяниб иш олиб борамиз. Кўп хабарларни мустақил маҳаллий манбалар ва халқаро ташкилотлардан оламиз. Оврўпо Иттифоқининг ўзи ҳам қамоқдаги баъзи инсон ҳуқуқлари фаолларини бориб кўришга рухсат сўраган. Аммо, бу илтимосимизга ҳозирча жавоб берилгани йўқ. Мана шу йўллар билан биз аниқ вазиятни билишга уринамиз. Биз ўзбек ҳукуматидан келадиган хабарларга ҳам таянамиз, чунки маълумки, ўзбек омбудсмени ҳам бу ишларга жалб қилинган.


Бахтли турмушнинг 7 қоидаси | Beka.uz\nякшанба, 2015 Апрел 12 Лола Хакимова\nУй бекаси бўла туриб ҳам турмуш ўртоғининг доимий диққат-эътиборида бўлишни уддалаш у қадар муаммо эмас!\nТашқи кўриниш. Аёл доим кўзни қувнатадиган даражада гўзал бўлиши лозим. Бирор жойда ишламаслигингиз "ёғ теккан халатда юриш учун имкон" дегани эмас! Сизга биринчи навбатда баҳо берадиган киши - бу турмуш ўртоғингиз. Шундай экан, у сизни бошқа аёллар билан қиёслашига имкон яратманг. Вақти-вақти билан гўзаллик салонларига бориб туринг. Уйда бўлишингизга қарамай, енгил пардоз қилиб олинг.\nИстак. Уй бекалари одатда ҳоҳиш-истакларини ичига ютиб, ўзи учун янги либос, пардоз воситаларини харид қилишдан кўра, уйга зарур маиший воситаларни сотиб олишни афзал кўришади. Бу билан, фақатгина намунали рафиқа бўласиз, холос. Гоҳида "керак эмас" сўзини "истайман" сўзига алмаштириш зарар қилмайди. Сиз қанчалик латофатли бўлсангиз, турмуш ўртоғингиз шунчалик кўп атрофингизда гирдикапалак бўлади.\nШахсий вақтингиз. Уй бекасида вақт муаммосиз деган фикр ҳам йўқ эмас. Аслида, сира охири кўринмайдиган уй ишларини бажариш ҳам ИШ! Шундай экан, шахсий вақтингиз хақида унутманг. Уларни фақат ўзингиз учун сарфланг. Турмуш ўртоғингиз аъло кайфиятда юрган рафиқасини пайқамай қолмайди. Қарши жинс вакиллари уй ишларига кўмилган эмас, балки хушчақчақ аёлга эътибор қилишни афзал билишади.\nҚизиқишларингиз. Ақлли аёл бўш вақтларининг барини сериал кўришга сарфламайди. Ўз устингизда ишлашга, қизиққан машғулотингиз билан шуғулланишга одатланинг. Бу билан ижодий қобилиятингизни ҳам шакллантирасиз. Имкон бўлганида китоблар ўқинг, дунё янгиликларига қулоқ тутинг, Бу дунёқарашингиз кенгайиши учун асосий омил, ҳамда турмуш ўртоғингиз билан қизиқарли суҳбатлар уюштириш учун имконият.\nМуносабат. Турмуш ўртоғингиз қизиқишларига бефарқ бўлманг. Севимли футбол жамоаси ютганини ҳаяжон билан сизга айтганида хурсандчилигига шерик бўлинг. Ишхонасида муаммоларга дуч келгани ҳақида гапирса, дардига ҳамдард бўлинг. Сўзларини тингламаётгнингизни англаса, кейинчалик қалбини сизга очмай қўяди. Эркаклар бу борада зийрак бўлишади.\nФеъл-атвор. Яна бир қолип - уй бекаси жиззаки ва жанжалкаш, ёки ўз фикрига эга бўлмаган қобилгина рафиқа деган фикр. Мазкур қолипдан чиқиш учун олтин ўрталикни топинг! Турмуш ўртоғингиз билан суҳбатлашаётганингизда ўз фикрингизда қолинг ва фикрингизни ҳурмат қилишига эришинг. Бироқ, буни мулойимлик билан тушунтиринг.\nЭътибор. Турмуш ўртоғингиз учун мазали таомлар тайёрлашингиз у учун одатий ҳол. Лекин сиз бажарган иши учун маош оладиган фаррош эмассиз-ку. Меҳнатингиз ширин сўз билан эътироф этилишини исташингизни тушуниш мумкин. Шунинг учун, барини мажбурият юзасидан эмас, эрингизга бўлган муҳаббат билан бажарганингизни тушунишига имкон яратинг.


12-03-2015 | 23:46\nZAMIN.UZ / Технология / 12 Март 2015 года726\nSamsung Electronics компанияси ўзининг иккинчи авлод Android-смартфони Galaxy Win ни намойиш қилди. Ҳамёнбоп қурилмалар синфига кирувчи ушбу янги смартфон 64 битли процессор билан жиҳозланган.Galaxy Win 2 да процессор сифатида такт частотаси 1,2 ГГц бўлган Qualcomm Snapdragon 410 нинг тўрт ядроли модели ишлатилган. Тезкор хотира 1 Гбайтни, доимий хотира эса 8 Гбайтни ташкил қилади. Смартфон хотираси иккита microSD флеш-карталари билан тўлдирилиши мумкин.Фото ва видеотасвир учун 5 Мп ли асосий ҳамда 2 Мп ли олди камера ўрнатилган. Қурилма 2000 мА·соат сиғимли аккумуляторли батареядан қувватланади. Смартфонда кўрсатиш қобилияти 800 × 480 пикселни ташкил қиладиган 4,5-дюймли сенсор дисплей ўрнатилган.Қурилманинг ўлчамлари 131 × 68,1 × 8,8 мм ни, оғирлиги 130 граммни ташкил қилади. Қурилма SIM-карта ёрдамида LTE-тармоқларга улана олади. Улар учун смартфонда иккита слот мўлжалланган. Смартфонга Android 4.4 KitKat операцион тизими ўрнатилган.Samsung Galaxy Win 2 модели Бразилияда намойиш этилди ва биринчи бўлиб шу мамлакатда сотувга чиқарилади. Қурилманинг нархи 230 долларни ташкил қилиши айтилган. Смартфон уч хил рангда чиқарилади.Манба: www.kun.uz


МУҲАММАДИСО АБДУЛХАИРОВ: ЭРТАГА 60-70 ЁШГА... 28.10.2012 06:54\nБу актёр ўзининг комик роллари билан томошабинлар меҳрини қозонган. У фильмларда кўриниши билан томошабинларнинг кайфияти кўтарилиб, унинг ижросидан завқланадилар. Лекин, бир пайтнинг ўзида бу актёр ўзини нафақат комедик, балки жиддий образлар ҳам ярата олишини исботлаган, маҳоратли ижодкордир. Актёрликдан ташқари, қўшиқ ҳам куйлади ва ўзини режиссёрликда ҳам синаб кўрди. 2011-2012 йиллар эса, бу актёр учун чинакамига омадли келди. Чунки, 2011 йилда энг яхши актёр сифатида M&TVA мукофоти совриндори бўлди, 2012 йилда эса, янада кўплаб фильмлари билан томошабинлар меҳрини қозонди, ҳамда илк режиссёрлик фильми катта экранга чиқди. Бугунги “Диллашув” саҳифасининг меҳмони актёр Муҳаммадисо Абдулхаиров\nМуҳаммад Исо Абдулхаиров\nM&TVA мукофоти совриндори\nОилали, рафиқасининг исми Холида, 2 та ўғли бор.\nКўплаб фильмларда роллар ижро этиб келмоқда. “Улфатлар“, “Хавфли бурилиш”, “Кечир”, “Тундан тонггача”, “Энагалар”, “Ўхшатмасдан учратмас”, “Вафодорим”, “Жаноб Қоровул”, “Оқибат 2:Инсон қадри”, “Акажон хизматингиздамиз” ва бошқалар\nРежиссёрликка қўл уриб, “Робинзон Қўзи” фильмини суратга олди.\nХонанда сифатида бир неча қўшиқ ҳам куйлаган.\nЭндиликда пантомима спектакль қўйиш ҳаракатида.\nЎзи ҳақида: - 1970 йил 16 августда, Тошкентнинг Ҳувайдо маҳалласида туғилганман. Ғофур Ғулом номли 169- мактабда ўқиганман. 1987 йил Санъат институтининг ўзбек курсига ўқишга кирганман. Ўзбек курсида 1 йил ўқиганман, сўнг мени у ердан ҳайдашган. Лекин, институтдан ҳайдалганимга афсусланмайман. Чунки, 2 йил яна қайтадан топширганман, имтиҳонлардан ўтиб кириб ўқиганман. Дарслар қизиқ бўлмаган, назаримда. Мен у пайт билмаганман, актёрларнинг дарслари мана шундай бўлар экан деб ўйлаганман. Мендан актёр чиқмас экан, деб дарсларга кирмай қўйганман. Табиийки, ҳайдалганман. Кейин кетаётганимда, Валижон Василович Умаров деган режиссёр, ҳозир Миллий театрда режиссёр ва бадиий раҳбарлик қиладиган инсон, менга йўл-йўриқ кўрсатганлар. Ўша пайт улар мени бир-иккита ишларимни, этюдларимни кўрган эдилар. Кетаётганимда, “кетаяпсанми” дедилар. “Ҳа, энди мендан актёр чиқмас экан, Валижон ака” дедим. Ўша пайтда ҳатто сочларимни ҳам олдирган эдим. Чунки, ўша вақтда бизни армияга олиб кетишаётган эди. 1988 йиллар эди. Шунда Валижон ака “Илҳом театри, курс оляпти, юр сен ўша ерга кирасан” деганлар. Ўшанда мен бориб Марк Вайль бошчилигидаги “Илҳом” театрининг ўқув курсига кирганман. Марк Вайль институтдан курс олганди. У ҳам худди шу ўқиш, Санъат инстути дипломи, ҳаммаси ўша–ўша. Фақат, маҳорат дарслари “Илҳом” театрида бўлар эди. Кейин Санъат институтига 3 та тур топшириб кирса, бизлар “Илҳом”га, 9 та тур топшириб кирганмиз. Жуда қийин эди ва ўша қийинлиги менга завқ берган. Ижодкорга қийинчилик ёқади-ку. Кейин ўша гап билан “Илҳом” театри курсига ўқишга кирганман. 2 курсдан устозим охирати обод бўлсин, раҳматли Марк Вайль сабаб, мен спектакль ўйнаб кетганман. Театрдаги илк роль ижро этган спектаклим, бу “Қизил дискета” спектаклида бўлган. Ҳозир “Қизил дискета” деганда ҳеч ким тушунмаслиги мумкин. (кулиброқ) Бу “Темир хотин” спектакли, буни биринчи бўлиб, бизлар Илҳом театрида ўйнаганмиз. Мен у ерда Дасаевни ўйнаганман. Мен этюдлар қилмаганман, кузатишлар қилмаганман. Мен бегона одамлар билет олиб кирадиган, томошабинлар кўрадиган спектаклларда спектакл ўйнардим. Мени ютуғим шунда! Болалигимдан артист, актёр бўлишни орзу қилганман. Худога беадад шукур актёр бўлдим.\nМени яна бир катта ютуғим, Марк Вайль ва Валижон Умаров менга устозлик қилишди. Валижон ака ўша пайтларда Марк Вайлга ассистент эди. Театрдан улар сабаб, жуда кўп давлатларга бордик. Ҳатто, бир хилги пайтлар шунчалик кўп жойларда бўлганимиз, эсимдан ҳам чиқиб кетиб қолади. Энди бу жойларда бўлиш, мақтаниш эмас! Мен чет элни баъзи давлатларида бўлсам ҳам, ҳатто кўчаларини кўрмаганман. Чунки, борганимизда театрдан чиқмас эдик. Театрнинг ўзи завқ берарди. Бизлар эрталаб 9.00 да театрга кирамиз, репитиция қиламиз, декорация қурамиз, ўша ердаги ҳаёт билан яшаб чиқсангиз, қарабсиз-ки кечқурун соат 23.00. Бундай вақт қаёққа ҳам чиқасиз? Яна меҳмонхонага кетамиз. Яна эрталаб соат 9.00 да театрга келишингиз керак. Мисол учун, Австрияда қаерларида бўлганимизни ҳам билмайман. Меҳмонхонадан 15 метр узоқликда театр жойлашган. Театр ҳам зўр эди, ташқарига деярли чиқмасдик. Охири кетишимиздан 1 кун олдин, совғалар олишга чиққанмиз. Чарчаган бўлганингиздан кейин кўзингизга ҳам ҳеч нима кўринмайди.\n- Сизга илк муваффақият келтирган фильм?\n- (ўйланиб) Энди, уни кўрганмикансизлар? Режиссёр Рашид Маликов суратга олган “Пиёда” деган фильм эди. Баъзида ТВ экранларида кўрсатиб қолади. Мен биламан, кассабоп фильм эмас. Лекин, жуда ҳам маъноси яхши. Муаллифлик киносига ўхшаш ишланган, лекин муаллифлик киноси эмас, оддий кино. Уни уйда мазза қилиб кўриш керак. Менга жуда омад келтирганми келтирмаганми? Менга омад келтирган деганимнинг сабаби, бу ҳам мактаб, албатта камера олдида плёнка олдида. Мен ўша пайтларда актёр сифатида ҳали чақалоқ эдим... Камера бундоқ қараб қолса, ҳаяжонланиб кетамиз. Яна камига плёнкадан камера қараса, яна ҳам ваҳималироқ. Ғалати бўлиб кетардим. Ўша нарсалар, барьердан ўтишлар менга машқ бўлган! “Пиёда”, “Гап” фильмларида суратга тушдим. Улуғбек Ҳамраев, Баходир Зокиров, Равшан Намозов биргаликда “Бахт севги қўшиғи” деган битта фильм суратга олишган. Улар ҳам жуда олдин суратга олинган фильм. Биринчи киноларидан айтяпман. Агар ҳозир пайтдаги кинолардан саволга жавоб берилиши керак бўлса, унда “Улфатлар”, “Хафли бурилиш” фильмларидаги ролларимдан сўнг, ҳақиқатдан менга кўчада одамлар қараб, танишган. Лекин, мени халққа танитган кино эмас, кўрсатув. Мен буни айтишим керак, “Эколаш” кўрсатуви мени танилишимда, 80-90 фоиз роль ўйнади. Ўша кўрсатувдан кейин ҳақиқатдан ҳамма ўшани гапирди. Муаллифлик кўрсатуви, ўзи ҳам яхши нарса эди. Ҳеч кимдан ўғирланмаган! Ўзимизнинг ғоя эди.Уни Мадина Мўминова билан биргаликда қилгандик. Сизни халққа танитишда ҳар бир кино 4-5 фоиз, бир хилги пайт 50 фоиз, яна бир хилги пайт 2-3 фоиз роль ўйнайди. Хуллас, ҳар битта кино ўзининг фоизини қўшиб кетаверади ва охири 5-6 та кино билан 100 фоиз одам таниб қолади. Мисол, мен битта кино мени 100 фоиз мени халққа танитган деб айта олмайман. Қайсидир фильмлар, қанчадир фоиз хизмат қилган.\n- Агар кириб келган пайтингиздан, ҳозирги пайтга разм солсангиз қанчалик ўзгардим деб айта оласиз?\n- Ўзгаришлар жуда кўп. Кўп нарсани ўрганасиз. Лекин ҳозир мен театрда ишламаяпман. Бу нарса театрда кўпроқ билинади. Чунки томошабин олдига чиқиш бу қийинроқ нарса. 400-500 томошабин, бир хилларида 1000 та бўлиб ўтиради, ҳар хил. Шу ўтирган томошабинлар олдига чиқиб яна спектакл ўйнашингиз керак. Мен бошида бу нарсани тасаввур қила олмаганман. Ғалати бўлиб кетардим. Ўлиб қолай дердим, бўлмаса кичкина жойида спектаклнинг бошида чиқардим. Кейин бу ҳам машқ. Яхши устозларингиз бўлса, секин–секин ўрганиб олар экансиз. Агар тўғри вазифа берадиган устозлар бўлса, нур устига аъло нур. Лекин, аксарият режиссёрлар, устозлар, шогирдларни брак ҳам қилиб қўйишяпти, керак бўлса. Қайси маънода? Маҳоратли болалар уларнинг олдига келишяпти, устоз бўлса ўзи брак, бояги туппа-тузук болани ҳам, брак қилиб қўйяпти. Бу жуда ачинарли ҳолат. Мен ўзим ҳам биламан бир-иккита маҳоратли болалар, ўқишдан олдин мени ёнимга келганда, улар билан гаплашиш қизиқроқ эди. Ўша устозларда ўқигач, кейин келишяпти, устозинг ким десам, “фалончи ака” дейди ёки “опа” дейди. Гапини гапига ёпиштира олмаяпти. Мен эса, уни тушуняпман, унда айб йўқ, у рамкага тушиб қолган. Эркинлик йўқ бўлиб қолган. Қанақадир кимнидир ўйнаяпти. Ҳаётда ҳам, қайсидир актёрни ролини ўйнаб, сиз биан гаплашади. Қарашлари ҳам, ҳаммаси ясама бўлиб қолган. Менимча, ҳаётда ҳам, ишда ҳам, табиий бўлиш керак, деб ўйлайман.\n- Яна театрга қайтиш ниятингиз борми?\n- Ҳа. Қайтаман ҳам! Ҳозир мени олдинда режаларим бор. Ўша чет эл фестивалларида кўп бўлганман, табийки кўп танишлар ортирганман. Гаплашиб турардим. Мана ҳозир улар чақиришяпти. Англияга, “Шекспир” фестивалига иштирок этиш ниятидаман, февраль- мартларда бўлади. Ўзбеклар пантомима қила олади, деган нарсани кўрсатмоқчиман. Мени ичимда олов ёняпти. Бизларда пантомима спектаклларимиз йўқ, ҳар қалай мен кўрмаганман. Ўзимиз ўйнаганмиз. Ҳозир балки, қаерлардадир ўйналаётган бўлса, мен узр сўрайман. Лекин, мен кўрмадим. Ўша пантомима бўйича, спектакллар қилмоқчиман. Энди кўплар чақиришяпти. Мен қайси театрда бўлса эркинлик бўлса, ўша ерга бораман. Мен штатга кирмайман, келиб ўзимни ишимни қиламан, бажонидил.\n- Нима деб ўйлайсиз, яна саҳнага қайтганингизда, ҳаяжон, ўша илк саҳнага қадам қўйганингиздек бўладими, ёки анча бошқача ҳаяжонни ҳис қиласизми?\n- Ҳаяжон менимча ўлгунча бўлади, лекин фоизи камроқ бўлади. Ҳатто, Майкл Жексонда ҳам ҳаяжон бўлган. Фақат бу сал бошқачароқ ҳаяжон. У ҳаяжон билан, менимча иккаласини солиштириб бўлмайди. Ҳозиргиси профессионал ҳаяжон бўлади. Бу ерда ану жойини қила олармиканман, деган ҳаяжон! Олдин бўлса, умуман чиқа олармиканман, деган ҳаяжон бўларди. Умуман халқ, “ўв” деб бақириб юбормасмикан, деган ҳаяжон. Бу ерда сиз ўзингиз тушунадиган ёки, ўзингизни мутахассислигингиздаги, ўзини бир нюанслари бўлади-ку, драматургия линиясини тўғри олиб кетяпманмикан, деган ҳаяжон бўлади. Бу бошқачароқ ҳаяжон. Энди ҳар битта актёр ёки санъаткор хаяжонланишда эмас ҳар битта инсонни ўзи сезмаган хаяжони бўлади, Чунки, олдинга интиляпсиз, чунки тўғри юриб кетяпманми, деган ҳаяжон бор. Менимча, сўз билан буни ифодалаб бўлмаса керак.\n- Сизни комик ролларнинг энг яхши ижрочиси, дейишади, лекин “Оқибат-2: Инсон қадри” фильмидаги ролингиз жиддий роль бўлди. Бу ролни ижро этишга нима учун рози бўлдингиз?\n- Розилик... Мен эртага 60-70 ёшга чиқиб қолганимда, мухлислар фильмларим фақат комедия эканлигини, ўйнаган ролларимга қараб, “эй, жиддий ролларни ўйнай олмайди” дейишларини ҳоҳламайман. Мисол, ҳамма йўналишдаги ролларни ўйнаб беришга ҳаракат қилган бўлар эдим. Мисол, “Оқибат 2: Инсон қадри” фильми. Энди ҳамма ролни ўйнай оламан, дейиш ҳам катта гап бўлиб қолади, бундай дея олмайман. “Аросат”, “Оқибат 2: Инсон қадри” фильмларида, яна бир-иккита фильмлардаги ролларим жиддий роллар. Энди жиддий ролларни ўйнашим ҳам, ўзимни амплуамни синдириш. Ҳар хил йўналишда ҳам, роль ўйнаб кета олиш, бу. Мен “Улфатлар” фильмидаги ролни ҳам, жиддий роль деб ўйлайман. “Улфатлар” фильмида ҳам, мен комедик ҳеч нима қилмаганман. У ерда, оддий шу Мурод ака устозимиз айтган ишларини қилганман. Мен айтган ишни эса улар қилдирмаганлар. “Оқибат 2: Инсон қадри” фильмнинг "юки" кучли, қолаверса, ўқиганимда сценарий ҳам маъқул бўлган. Ўзи, комедик бўлмаган бир жиддий образ яратишни ўйлаб юрган эдим. Қаҳрамонимнинг инсонларга айтар ўз сўзи бор ва таъсирли. Бу фильмга таклиф бўлганида, вақтим жуда ҳам тиғиз эди... Лекин, фильм ижодкорлари, мени кутишибди, бунинг учун катта раҳмат!\n- Шу кунгача нечта фильмларда суратга тушгансиз? Ҳеч санаб кўрганмисиз?\n-(жилмайиб, самимий) Йўқ, санасам баракаси ўчади. (самимий кулиб) Ҳазил... (жиддийлашиб) Лекин, ростдан санамаганман. Билмадим. Менда бош роль ва эпизодик роль деган тушунча йўқ-де. Шунчаки авваламбор ўша ролни ўйнаш керак. (кулиб) Зўр ижро этишим. Ўртача деган ролдан қониқмайман. Бор, йўқ эмас ўртача роллар ҳам. Бу ҳам ижодга келиб тақалади, гоҳида ундай, гоҳида бундай. Ҳаммаси мен учун бош ролдек ҳисобланади. Балки, мен ўша фильмда 3 минут кўринарман, лекин мен ўша ролга ҳам шундай ён босаман-ки, ролни худди бош роль ўйнаётгандек ҳис қиламан, чунки шундан роль яхшироқ чиқса керак, деб ўйлайман.\n- “Энг яхши актёр” йўналишида M&ТVA мукофотини олганингизда нималарни ҳис қилдингиз?\n- Мен тўғрисини айтсам, буни умуман кутмаган эди. (самимий) Мен олмасам керак, мени шунчаки ҳурмат қилиб, кучли 3 таликка киргазишди, деб ўйлаган эдим. Йўқ, мукофотга эга бўлдим! Тўғриси, биринчи номимни эълон қилишганини эшитганимда, менда миямга ҳеч нима келмади, чунки мени олдимдаги иккита инсондан биттаси ғолиб бўлади, деб ўтиргандим. Кутилмаганда, Муҳаммад Исо деб қолишганда, “Нима учун? Бундай, бўлиши мумкин эмас” деб қолдим. Ростдан шок ҳолатига тушиб қолганман. Миямга ҳеч нима кирмаган, ҳеч нима чиқмаган. Қувончдан саҳнада нима қилаётганимни ҳам ўзим билмаганман.\n- Режиссёр сифатида фильм ҳам суратга олдингиз, бу жараёндан ўзингиз учун нималарни кашф этдингиз?\n- Мен у ерда аниқ ўзим режиссёр бўлмаганман. Режиссёрлар кўп эди. Энди мен ғоя муаллифи эдим. Кўп инициатив нарсалар мен орқали бўлгани учун, мен арқонни ўзимга тортиб кетдим. Аслида эса, у ерда Михаил Коменский ва яна бошқа инсонлар ҳам бор эди. Режиссёрлар жуда кўп эди, деса ҳам бўлади. Мен у ерда режиссёр мен эдим, мен ишладим, деб айта олмайман! Лекин, бу ҳам мен учун жуда катта дарс бўлди. Ҳамма томонлама, ўша кинонинг ичидаги ҳар битта йўналиш, маблағ, актёрлик маҳорати, костюмлар, оператор, ҳаммаси мен учун жуда яхши дарс бўлди.\n- Сиз ўз ролларингиз билан томошабинларга нима дегингиз келади? Ролларингиз билан айтадиган гапингиз борми?\n- Кўп нарса. Улар бир оғиз гап эмас...\n- Санъат йўлида нималарни топдиму, нималарни йўқотдим деб ўйлайсиз?\n- Санъат йўлидаги кўп дўстлар, мухлислар орттирдим. Ўз ишимни топдим. Менимча ҳеч нарса йўқотмадим, деб ўйлайман. Яна қайтадан туғилганимда ҳам, санъат йўлини танлаган бўлардим. Энди, балки баъзи кичик хатоларни қилмаган бўлардим...\n- Фарзандларингизни ҳам санъаткор бўлишларига қандай қараган бўлардингиз?\n- Агар қизиқишларини, мойиллигини сезсам яхши қарайман, лекин мажбурламайман. Аксинча, ёрдам берган бўлардим.\n- Ҳаёт ҳақиқати сифатида ўзингиз учун нималарни кашф этдингиз?\n- Кашф этиш, бу менинг соҳамда роль, образ яратиш. Ўз соҳамда пантомима йўналишида “Боз Масхарабоз” деб номланган бир спектакль қилганман. 1999 йиллар эди. Ўша пантомима спектакли билан анча дунё кезиб келдик. Яъни, чет элларда ўзбек пантомимасини кўрсата олдик. Мен бунга кашф этиш деб қарамайман, оддий ҳолат, шундай бўлиши керак эди ва мен буни қила олдим, деб ўйлайман. Менимча, ҳар қандай инсон шундай қилган бўлар эди.\n- Ўзингизни характерингиздаги қайси одатингизни ёқтирмайсиз?\n- Жуда ҳам ишонувчанман, ана шу одатимни ёқтирмайман! Чунки, кўпроқ алданиб қоламан. (самимий кулиб) Мени алдаш осон.\n- Оила мустаҳкамлиги асосан, оилада кимнинг қўлида деб ўйлайсиз?\n- Оила мустаҳкамлиги асосан, икки кишининг қўлида. Чунки, эр хотинни, хотин эрни тушунмай қолса, менимча чалкашлик юзага келади. Менимча, мен рафиқа танлашда янглишмаганман. Рафиқам мени жуда ҳам яхши тушунади ва мени таниқли актёр бўлишимга, Муҳаммадисо Абдулхаиров бўлишимда рафиқамнинг ҳам роли катта, деб ўйлайман. Унинг ҳам тушунгани, сабр-қаноати, шунинг учун ҳам рафиқам Холидага алоҳида раҳмат!\n- Кўп фильмларда кетма-кет чиқиш, бир хилликка олиб келмайдими?\n- Актёрлик мени соҳам, актёрлик бўйича ўқиб, битирганман. Мени Спилберг фильмга чақиришини кутиб ўтиролмайман-ку. Нимага энди, мени кинога чақиришса йўқ дейишим керак? Бу ахир ўзимни касбим-ку! Мени чақиришяпти, мен роль ижро этяпман. Мен ҳар битта ролимни ўзим бойитгим келади. Ҳар бир ролимни сал бошқачароқ қилиб кўрсатишга ҳаракат қиламан! Бу ижод! Менимча, билмадим, агар чақиришса, ҳамма жойга бораман. Шу одатим бор ва буни ёмон деб ўйламайман. Тўғри, атрофда битта бўшроқ нарса бўлса, минусга кетади, лекин кейин яна бир яхши нарса билан плюс қилиш мумкин-ку!\n-Бир хилликдан қочиш учун, нима қилиш керак, деб ўйлайсиз?\n-Кўпроқ ҳар хил роллар ўйнаш керак, деб ўйлайман. Ҳар хил ролларни, масалан, бир сафар жоҳил, бир сафар содда инсонни, бошқа сафар ишонувчан инсонни! Ўшанда актёр чархланади. Съёмкаларда ҳам, “Исо ака, мана келасиз, мана бу қизингиз келиб гаплашасиз” дейишса, мен барибир бир нарсалар қидиргим келади. “Тўхтаб туринглар, мана бу нарсалар турибди. Сал томошабинга қизиқроқ нарсалар қилайлик” дейман.\n- Ўзингизни ўзингиз тан олиб айтадиган камчилигингиз?\n- Эринчоқлик! Масалан, ҳозир мен спектакль қўйиб ўтирган бўлишим мумкин эди. Ҳамма нарса тайёр, актёрларгача гаплашилган. Саҳналар ҳам тайёр, бир эмас, 3 та саҳна! Лекин, мана эринчоқлигим сабаб . . . (самимий кулади)\n- Фильмларда суратга тушганда режиссёрларга қандай талаблар қўясиз?\n- Мен ҳеч қачон режиссёрларга талаб қўймайман, мен улар билан бирга ижод қилишга ҳаракат қиламан! Ўз фикримни айтиб кўраман.\n-Санъат йўлида қайси ишни қила олмаган бўлардингиз?\n-Менталитетимизга тўғри келмайдиган эркак ролини ижро этмаган бўлардим.\n- Сценарий ўқиганингизда қай тарафлама рад жавоби беришингиз мумкин?\n- Мен ҳеч қачон рад жавоби бермайман. Чунки, сценарий бу скелет, уни тўлдириш, жонлантириш, буни ҳаммаси режиссёр, оператор ва актёрнинг қўлида, деб ўйлайман! Яъни, ижодий гуруҳнинг қўлида. Мисол учун, “Бўғирсоқ” эртагини фильм қилиб суратга олсак, уни ҳам шу даражада суратга олиш мумкинки, керак бўлса жуда кассабоп ҳам бўлишим мумкин. Бу ижод! Бу фантазияга боғлиқ, деб ўйлайман.\n- (самимий) Сиз билан суҳбатлашиб ўтирганимнинг ўзи ҳам бахт! Ўзбекистонда туғилганлигим, тинч-хотиржам яшаётганлигимизнинг ўзи бахт! Масалан, бугун эрталаб, интервью беришга келишдик. Аниқ биламан, белгиланган вақтда тинчлик-хотиржамликда учрашамиз. Режалаштирилган вақтда интервью беряпман. Ахир бу ҳам бахт! Мана телевизорни кўрсангиз, дунёнинг қайси жойларида, нималар бўляпти? Ўша ердагилар бир кун учун, биз каби ниманидир режалаштира оляптиларми? Ахир инсон бахтли бўлиши учун чўнтагида миллион доллар бўлиши шарт эмас, деб ўйлайман. Мен учун мана шу фаровон ва тинч ҳаётимиз бахт! Бундан юксакроқ бахт бўлмаса керак.\n- Рафиқангиз сиз роль ижро этган фильм ёки спектаклни кўриб, сизни эмас, партнёрингизнинг ижросини мақтасалар?\n- Рашк қиламан! Менимча, рашк қилиш ҳам яхши нарса бўлса керак. Мен барибир, мухлисни ҳам рашк қиламан. Масалан, мен саҳнада роль ижро этяпман, бошқа бир актёр чиқди, у зўрроқ ижро эта бошлади. Томошабинлар унга қарашса, мен рашк қиламан. Бу табиий. Эртаси кунги спектаклда бошқа нарса ўйлаб топиб келаман ва янада яхши ижро этишга ҳаракат қиламан. Рақобат янада ривожланиш ва ўсишга сабаб бўлади. Қарабсизки, буни кўриб бошқа актёр ҳам янада яхшироқ ижро этади. Натижада, спектакль супер спектакль бўлади!\n- Футболга қизиқасизми?\n- Қизиқаман, “Бунёдкор” ва “Пахтакор”га ишқибозлик қиламан.\n- Фарзанд тарбиясидаги муҳим жиҳатлар?\n- Менимча, буни ҳеч қайси ота-она, энг муҳими қайсилигини айтиб бера олмаса керак. Энг муҳими, менимча, ҳаммаси! Фарзанд тарбиясида ҳамма нарса муҳим деб ўйлайман. Эрталаб уйғотишингиздан тортиб, яъни қандай уйғотяпсиз, уришибми, яхши гапирибми, менимча, ҳар битта қадам муҳим деб ўйлайман. Энг муҳими, тўғри тушунтириш.\n- Мухлисларингизга қанчалик яқинсиз?\n- (самимий) Интернетда яқин эмасман. Чунки, мен компьютерни тушунмайман. Ўғлим интернетдан фойдаланади. Мен эса мухлисларга кўчада яқинман.\n- Қўшиқлар ҳам куйладингиз. Хонандалик ҳақида ҳеч ўйлаб кўрганмисиз?\n- Ўйлаяпман! Имкони бўлганда, бир яхши мусиқачи мени ёнимга келиб, “келинг сиз билан яхши шуғулланаман” деганда, қўшиқ айтган бўлардим. Менга яқинроғи кўпроқ Жаз, ўша чет эл жазлари! Сокин, хотиржам қўшиқларни кўпроқ яхши кўраман. Агар менга бирор жиддий қўшиқ ёзиб беришса, яхши ёзилганлигини эшитиб кўриб, маъқул бўлса айтиб юбораверардим. Нима учун йўқ?\n- Актёр сифатида асосий ютуғим нимада деб ўйлайсиз?\n- Менимча, изланишда деб ўйлайман. Чунки, актёр бир йўналишда бўлиб қолса, бироз бўшроқ бўлиб қолади, назаримда. Ҳар хил йўналишда эса излаш керак, ҳар хил образ бўлиши керак, изланиш керак.\n- Бир кўрсатувда 5 та тилни билишингиз ҳақида айтилганди. Аслида, нечта тилни биласиз?\n- (самимий кулади) Аслидами, 40 та тилни биламан. (жиддийлашиб) Ҳазил... Ўзбек ва рус тиллари. Қисман инглиз ва немис тилларини биламан, сўзлаша оламан. Аммо, 100 фоиз биламан, деб айтолмайман.\n- Ҳаётда роль ўйнаб яшайдиган инсонларга муносабатингиз?\n- Ёмон, албатта. Ҳаётда роль ўйнаб яшайдиган инсонларни ёқтирмайман!\n- Қандай мавзу суҳбат давомида сизни зериктириши мумкин?\n- Бу суҳбатдошга боғлиқ бўлса керак, деб ўйлайман. Масалан, умуман қизиқарсиз бир мавзуни, суҳбатдошингиз шундай зўр қилиб гапира беради, эшитиб ўтираверасиз. Шундай бир зўр мавзуни бошқа бир инсон гапириб беради, эшитгингиз ҳам келмайди. Бу мавзуга эмас, суҳбатдошга боғлиқ деб ўйлайман.\n- Комик роллар соҳиблари, одатда ҳаётда жиддий бўлишади. Сиз-чи?\n- Мен ҳам жиддийман. Лекин, кўпроқ ҳазилкашлик бор. Ҳаллашаман, куламан. Ўзим ҳам кўп кулдираман. Ўзимга ҳам кўпроқ кулиб юриш ёқади. Энди бирор иш ўхшамаса, “бўлди” деб ғам-ғуссага чўкиб, бутун олам қоронғи бўлиб, тушкунликкка тушиш керак эмас! Ўшанда ўзига плюс бўлади.\n- Эркак кишини ошхонада овқат пиширишига муносабатингиз?\n- Муносабатим зўр! Чунки, ўзим овқат пиширишни билмайман. (самимий кулади) Бир хил пайтлари, чиройли овқат тайёрлашса, ҳавасим келади. Ўзи мени ёмон кўрадиган таомим ҳам йўқ.\n- Энг муҳим фикр, мухлисларники бўлса керак, деб ўйлайман.\n- Вақтни қанчалик қадрига етасиз?\n- Вақтни имкон қадар етишга ҳаракат қиламан. Биламан, ҳар бир секундни қадрига етиш керак. Вақтдан унумли фойдаланиб қолиш керак.\n- Энг биринчи танқидчингиз?\n- Отам билан рафиқам.\n- Орзуйингиздаги роль қайси?\n- Мени орзуйимдаги роль Отелло ёки Гамлет эмас, бир кичик эпизоддаги роль бўлса ҳам, қайси роль бўлишидан қатъий назар, ўша ролимни 100 йилдан кейин ҳам, томошабинлар, мухлислар кўриб, “вой, зўр бўлган-де, зўр ўйнаган” дейишса, мени орзуйим ўша роль. Билмайман, у қандай роль бўлади.\n- Ўзимдаги қайси тарафларим мухлисларга маъқул деб ўйлайсиз?\n- Менимча комик тарафларим бўлса керак.\n- Доим ёнингизда бўлиши керак, бўлган нарса?\n- Нимани кўп йўқотасиз?\n- Соғлиқни. Чунки, йилдан йилга соғлиқ кетаверади-ку...


21:30 / 26.12.2017\n«Kun.uz» таҳририятига газ таъминотидаги узилишлар бўйича аҳолидан кўплаб мурожаатлар келиб тушиши давом этмоқда. Шулардан бири Хоразм вилояти, Хонқа тумани, Сарапоён қишлоғи, Пахтагул маҳалласида истиқомат қилувчи фуқаро томонидан юборилган.\n«Ассалому алайкум Kun.uz раҳабарияти. Мен сизга маҳалламиздаги мавжуд муаммолардан бирини ҳикоя қилмоқчиман.\nМен Хоразм вилояти, Хонқа тумани, Сарапоён қишлоғидаги Пахтагул маҳалласида яшайман. Маҳалламиз харитаси тўғри тўртбурчак шаклида ва унда олтита кўча бор. Ҳар бир кўчада ўртача 80-90 хонадон жойлашган.\n2015 йилнинг ноябрь ойида, табиий газ идораси томонидан маҳалламизнинг охирги иккита кўчаси газ таъминотидан узиб қўйилди. Бунинг сабаби сифатида, охирги иккита кўчанинг чизмаси йўқлиги ва улар газ таъминотига ноқонуний улангани кўрсатилди. Ваҳоланки, шунча йиллардан буён, бу кўча аҳолиси газнинг пулини тўлаган ҳолда ундан фойдаланиб келаётганди.\nГаз лойиҳасини чизиб, бизни ҳам газ тармоғига уланг, деб қилган мурожаатларимизга фақат бир жавоб олдик: сизнинг кўчаларингиз газ етиб бориши қийин бўлган ҳудудда жойлашган!\nШундан сўнг, кўчамизда яшайдиганлардан бири муҳтарам президентимиз порталига мурожаат қилди. Шунда, Хонқа тумани, Сарапоён қишлоғи, Пахтагул маҳалласи Вазирлар маҳкамасининг 2013 йил 5 июлдаги 193-сонли қарорига асосан, газ таъминоти етиб бориши қийин ҳудудда жойлашгани учун узиб қўйилди деган жавобни олдик. Қизиғи шундаки, жавобда охирги иккита кўча узилди деган гап йўқ, балки бутун маҳалла кўзда тутилган. Аммо, айни пайтда, маҳалланинг дастлабки 4та кўчасида газ бор ва аҳоли бемалол ундан фойдаланиб келмоқда.\nЯқинда, яна бир фуқаро порталга бу борада мурожаат қилганида, ҳокимият томонидан, кейинги йил бутун маҳалла табиий газ таъминотидан узиб қўйилади, шунинг учун ҳам, бу мурожаатингизни фойдаси йўқ деган жавобни олдик. Уларнинг фикрига кўра, маҳалламиз табиий газ етиб бориши қийин ҳудудда жойлашган эмиш. Ваҳоланки, охирги икки кўча газдан узиб қўйилган пайтда ҳам ва ҳозир ҳам маҳалламизда табиий газнинг босими жуда яхши эканини кўриш мумкин.\nАйни пайтда, узиб қўйилган иккита кўчадаги иккита хонадон табиий газдан фойдаланмоқда. Газ идорасига мурожаат қилганимизда, бу хонадонларнинг газ чизмаси Тошкентда бор, шунинг учун табиий газдан узилмаган дейилди.\nТасаввур қилинг, бир кўчанинг нариги томонида газдан бемалол фойдаланиб, иссиқ уйда истиқомат қилишмоқда. Бу томонидаги уйлар эса, бир амаллаб, бир хонани электр печи билан иситиб, ҳамма шу хонага қамалиб ўтирибди. Ваҳоланки, маҳаллага етказиб берилаётган газнинг босими жуда баланд. Наҳотки, ундан биз ҳам фойдалана олмасак?\nБу мурожаатни кўриб чиқиб, амалий ёрдам берсангиз. Зора бизга ҳам, ҳеч бўлмаса, қиш мавсумида газ беришар. Оиламиз билан иссиқ хоналарда бемалол яшаш орзумиз амалга ошиб қолар...»\nгаз Хонқа тумани


«Испаниядан кейин Ўзбекистонга таклиф қилишганди». «Реал» афсонаси ЎФА таклифини нега рад этгани, Ла Лига клубининг Ўзбекистонда ўйин ўтказиш имконияти ва фаолияти ҳақида\nИспания миллий жамоаси ҳамда Мадриднинг «Реал» клуби афсонаси Фернандо Йерро Kun.uz ҳамда El Golazo лойиҳаси доирасида эксклюзив интервью берди. Испаниялик машҳур собиқ ҳимоячи суҳбат давомида «Реал»даги ажойиб фаолияти, АПЛда ўтказган мавсуми, Испания миллий жамоасида ЖЧ-2018даги муваффақиятсизлиги сабаби, Ла Лига клубининг Ўзбекистонда ўртоқлик ўйини ўтказиши имконияти, Ўзбекистон миллий жамоаси таклифини нега рад этгани ва яна бир қатор қизиқарли саволларга жавоб берди. Суҳбат El Golazo лойиҳаси раҳбари Зокир Холиқов ҳамда дастур халқаро ҳамкори Анхел Лопес ёрдамида уюштирилди.\n«Энг ноқулай рақиб – Роналдо эди»\n- Фернандо, суҳбатимизни футболчилик фаолиятингиз ҳақидаги савол билан бошласак. Сиз қарши ўйнаган энг ноқулай рақиб ким бўлган?\n- Авваламбор, дастурингизда иштирок этишдан мамнунман. Қайсидир футболчини кўрсатиш доим қийин бўлган. Чунки 14 йил давомида Мадриднинг «Реал» клуби сафида Ла Лига, Чемпионлар лигаси ҳамда Испания миллий жамоасида жуда кўп кучли рақибларга қарши ўйнаганман. Ундан ташқари, «Реал» таркибида буюк футболчилар билан машғулотлар давомида тўқнаш келганмиз. Масалан, Роберто Карлос, Сальгадо, Касильяс, Эльгера, Зидан, Фиго, Макелеле, Рауль, Роналдо ва бошқалар. Рақиб сифатида битта футболчини алоҳида ажратиб кўрсатиш қийин бўлса-да, бразилиялик Роналдо энг ноқулай рақиб бўлган, дея оламан.\n- Сизни узоқ вақт майдонда иккита позиция - марказий ҳимоя ва яримҳимоячи сифатида кўрганмиз. Ўзингизга қайси позицияда ўйнаш кўпроқ ёққан?\n- Қизиқарли савол. Мураббий сифатида агар қўл остингдаги футболчи кўп позицияларда ўйнай олишини сезсанг, албатта ўзинг учун қулай бўлган позицияда ўйнатишга ҳаракат қиласан. 21 ёшимгача «Вальядолид»да ҳужумкор яримҳимоячи позициясида ўйнаганман. Аммо кейинчалик мураббийларим иқтидоримни марказий ҳимоячи амплуасида кўришган ва уларнинг кўрсатмаларига биноан «Реал» ва Испанияда марказий ҳимояда ўйнагандим. Аммо шахсан ўзимга майдон марказида тўп суриш кўпроқ ёқарди. Кейинчалик ўзим ҳам жамоамга марказий ҳимоячи сифатида кўпроқ фойдам тегишини ҳис этдим ва бунга кўникдим.\n«Перес Мадридга келмагунча, «Реал»нинг халқаро миқёсда машҳур эмасди»\n- Футболчи ва ёрдамчи мураббий сифатида «Реал»да фаолият олиб бордингиз ва аллақачон Мадрид афсонасига айлангансиз. Айтингчи, Флорентино Перес қарор қабул қилишда ким биландир ҳисоблашадими ёки диктаторми у?\n- Йўқ, у диктатор эмас. 90-йиллар охирига келиб 32 йиллик танаффусдан сўнг «Реал» яна Чемпионлар лигасини ютишни бошлади. «Реал» ўйинчиси сифатида 5 йил ичида 3 маротаба ЕЧЛни ютдик. Шунга қарамасдан, Флорентино Перес «қироллик клуби»га келгунча, «Реал»нинг халқаро имижи у даражада машҳур эмасди. Флорентино «Реал» Мадрид брендининг дунёда обрўсини кўтаришга жуда катта ҳисса қўшди. У ўзининг аҳил жамоаси билан Мадрид брендининг глобаллашувига сабаб бўлди. Бу унинг яхши бошқарувчи эканлигидан далолат.\n- Испания миллий жамоасидаги фаолиятингиз хақида гаплашсак, футболчи сифатида жаҳон ва Европа чемпиони бўла олмаганингиздан афсусланасизми? Ёки испан футболининг «олтин авлоди» даврида ишлаганингиз буни унутишга ёрдам берадими?\n- Испания миллий жамоасидаги фаолиятим ҳақида гапирсам, ўша даврда миллий жамоамиз даражасидаги жуда кўп жамоалар бор эди. Масалан Бразилия, Аргентина, Франция, Англия. Менинг давримда Испанияда яхши ўйинчилар бўлган, лекин саноқли эди. 2008 ва 2012 йиллардаги миллий жамоада эса футболчиларнинг 80 фоизи ўзининг позициясида дунёда энг яхшилари саналишарди. Чунки ўша даврда ёшлар ўртасида жаҳон чемпиони ва Олимпиада чемпионлари бўлган 3та авлод бирлашганди.\nЁдимда, 2011 йил АҚШнинг Бостон шаҳрида 90 минглик стадионда ўртоқлик учрашуви ўтказганимизда, 70 мингдан ортиқ мухлислар стадионга Испания либосида ташриф буюрган. Бу мен учун катта шараф бўлган ва испан футболи вакили эканлигимдан жуда фахрланганман. Аввал Испания билан бошқа давлатларда ўртоқлик учрашуви ўтказганимизда, мухлислар асосан Бразилия ёки Аргентина либосида стадионга ташриф буюрарди. 2008 ва 2012 йиллардаги муваффақиятлардан сўнг, испан футболи жаҳонга бренд сифатида тарқалди ва бу жараённинг бир қисми бўлганимдан фахрланаман.\n- Испания футбол федерациясида 2007-2011 йилларда спорт директори сифатида қандай вазифаларни бажаргансиз?\n- 2005 йил футболчилик фаолиятимни тугатган бўлсам, бир йил давомида дам олиб, 2007 йил мураббийлик курсларида ўқишни бошладим. Ўшанда Испания ФФ бош котиби Хорхе Перес қўнғироқ қилиб, тушликка таклиф қилди. Ўша пайтдаги Испания футбол федерацияси президенти Анхель Вийяр топшириғи билан спорт директорлиги лавозими жорий этмоқчилигини ва бу лавозимга мени идеал номзод сифатида кўришини айтди. Таклифни қабул қилдим ва 2007 йилдан бошлаб Испания футбол федерациясида спорт директори лавозимида фаолият олиб бордим. Асосий вазифаларим – турли ёшлардаги жамоаларга мураббийларни тавсия қилиш ва ҳар хил ёш тоифасидаги жамоаларимизни бир хил услубда ўйнатишга ёрдам бериш, тизим яратиш ва турли ёш тоифасидаги миллий жамоалар мураббийлари фаолиятини мувофиқлаштириш ҳамда жамоалар учун селекция тизимини яратиш бўлган. Шундан сўнг, Германия, Франция ва Бразилия футбол федерацияларида ҳам спорт директорлиги лавозими жорий этилди. Ўша пайтда биз барча мураббийлар билан аҳил жамоа эдик ва ёш футболчиларга ўтиш даврида катта ёрдам бердик.\n«Реал»нинг ДНКасида ғолиблик руҳи мавжуд»\n- Келажакда Фернандо Йеррони мураббий сифатида кўрамизми?\n- Менга футбол майдонига яқин бўлиш ёқади. Аммо асосан футбол лойиҳаларини амалга оширишда кўпроқ муваффақиятларга эришганман. 2018 йилдаги мундиалдан сўнг мураббийлик фаолиятимда қатор таклифлар бўлишига қарамай танаффус олишга қарор қилдим. Хозирги кунда Ла Лига элчиси сифатида фаолият олиб бораяпман. Келажакда футбол соҳасида катта лойиҳаларни амалга ошириш ниятим бор.\n- Эксперт сифатида фикрингиз қандай: Анчелотти «Реал»га келгунга қадар 12 йилдан бери ЕЧЛда ғалаба қозонмаётганди. Карло келганидан сўнг «Реал»да нима ўзгарди ёки Анчелотти омили ҳал қилувчи роль ўйнадими?\n- «Реал» билан Чемпионлар Лигасини ютган деярли барча мураббийлар бир хил характерга эга бўлган инсонлар. Улар асосий қахрамон сифатида ўзларини эмас, футболчиларни кўрсатади. Масалан, Висенте Дель Боске, Анчелотти ва Зидан футболчилар билан жуда яхши инсоний муносабатларни йўлга қўйган. Ундан ташқари, «Мадрид»нинг бошқа клублардан ажралиб турадиган асосий фарқи шундаки, унинг «ДНК»асида ғолиблик руҳи мавжудлиги. «Реал» ҳар доим совринлар ютишга чанқоқ, масалан, Зидан 3 марта кетма-кет Чемпионлар лигасини ютган. Тарихда бунақаси бўлмаган. Қолаверса, Мадрид фалсафаси асосини ҳеч қачон таслим бўлмаслик, тартиб ва ғолиблик руҳи ташкил этади.\n- Ўйинчи сифатида «Реал» таркибида ЕЧЛда ўйнаган, Испания таркибида жаҳон ва Европа чемпионатларида иштирок этгансиз. Мусобақалардаги мавжуд форматни тўғри йўлга қўйилган деб ўйлайсизми?\n- Испания ФФда спорт директори бўлиб ишлаганимда ФИФА ва УЕФАнинг мусобақалар тақвимини тузишда кўп иштирок этганман. Шундан келиб чиққан ҳолда давравий 38 турдан иборат чемпионат ҳақида гапирадиган бўлсам, бу тўғри йўлга қўйилган адолатли формат ҳисобланади. Чунки бу формат мураббий ва футболчиларнинг бор маҳоратини намоён қилишга тўлиқ имконият беради. ЕЧЛнинг уй ва меҳмонда ўйнаш тизими ҳам тўғри десак бўлади. Лекин жаҳон ва Европа чемпионати нимчорак финалидан бошлаб бир ўйиндан иборат эканлигини адолатли ва тўғри деб ҳисобламайман. Чунки, ҳар қандай жамоада бир баҳсда ўйини чиқмаслиги мумкин ва ўша куни сен мусобақани тарк этасан. Хатони тўғирлашга имконият берилмайди.\n«Испания миллий жамоасидаги муваффақиятсизлик учун Лопетегини айбламайман»\n- АПЛнинг «Болтон» клубида 1 йил ўйнагансиз. Испан ва инглиз футболи фарқи нимада?\n- 34 ёшимгача «Реал»да ўйнадим, шундан сўнг Қатарнинг «Ар-Райян» клубида бир йил фаолият олиб бордим. АПЛда ўзимни синаб кўриш хоҳиши бўлган. Чунки Англияда футбол маданияти ўзгача, айниқса мухлисларнинг клуб шарфларини кўтариб туриши, севимли жамоасини олқишлаши менда илиқ таассурот қолдирган. Ўша пайтда «Болтон» Англиянинг 5 ёки 6-жамоаси саналарди. Инглиз футболида тезлик ва жисмоний юкламаларга кўпроқ эътибор берилади. «Болтон» билан Европа лигасига йўлланмани қўлга киритгандик.\n- «Валенсия»да бўлаетган воқеалардан сўнг жамоа мухлислари Питер Лим ва футбол агенти Жорже Мендешнинг клубдан кетишларини сўрашмоқда. Испан клубларининг чет эллик инвесторларга сотилишига қандай қарайсиз? Ҳар ҳолда «Малага»да ҳам Ал-Тани билан ишладингиз...\n- Глобаллашув жараёнида клублар бошқарувида хилма-хилликни кузатишимиз мумкин. «Малага» бош менеджери бўлиб ишлаганимда қатарлик Шайх Ал-Танига ўзимнинг дастуримни тақдим этгандим. Лекин бошқа томондан хорижлик инвесторлар фойда олиш учун клубни сотиб олади, уларни ҳам тушунишимиз керак. «Валенсия» ҳақида гапирадиган бўлсак, унинг эгаси учун биринчи ўринда фойда кўриш туради. Бу дегани ким пул тикса, ўша одам буйруқ беради. Бундай пайтларда клуб қадриятлари ўз ўрнини йўқотади. Аммо футболда пул ҳамма нарсани ҳал қилмайди. Масалан «Манчестер Сити» ва «ПСЖ» жуда катта пуллар тикилишига қарамай ҳалигача Чемпионлар лигасини юта олгани йўқ.\n- ЖЧ-2018 арафасида Лопетегидан кейин Испания миллий жамоасини қабул қилиб олган эдингиз. Ўшанда нимадир қилиш мумкинмиди ёки жамоа тарқоқланиб бўлганмиди?\n- Мундиалдаги ҳолат барчамиз учун кутилмаган ва алоҳида воқелик эди. Бунда Лопетегини айблаш ниятим йўқ, у ажойиб инсон ва мураббий. Ҳозирги кунда «Севилья» билан катта натижаларни қўлга киритмоқда. Таклиф мен учун кутилмаганда бўлганлиги учун юрак амрига бўйсунган ҳолда Испания бош мураббийлигини бўйнимга олгандим. Бу жуда қисқа вақт эди ва шунинг учун ҳам бирор нарсани ўзгартириш қийин эди. Агар яна шунақа ҳолат такрорланса, ватанимга бўлган муҳаббатим учун ҳам ҳеч иккиланмай масъулиятни гарданимга олишга тайёрман.\n«Ўзбекистондан таклиф тушган пайтда фаолиятимда танаффус қилишга қарор қилиб бўлгандим»\n- (Зокир Холиқов) Россиядаги ЖЧ-2018дан кейин ЎФА президенти Умид Аҳмаджонов мендан сиз билан гаплашишни ва Ўзбекистон миллий жамоасига бош мураббий бўлишга таклиф қилган эдилар. Бу ўзбек футболи мухлислари учун қизиқ, ўзингиз батафсил сўзлар берсангиз...\n- Ҳақиқатдан ҳам Россиядаги жаҳон чемпионатидан Испанияга қайтганимиздан сўнг, сиз менга қўнғироқ қилиб, ЎФА раҳбари таклифини етказган эдингиз. Буни Мадридда учрашиб муҳокама қилгандик. Ўшанда Испания миллий жамоасидаги кутилмаган ва қийин воқеалардан сўнг фаолиятимда танаффус қилишга қарор қилиб бўлгандим. Шунинг учун сизларнинг таклифларингизни қабул қила олмадим. Аммо шуни қайд этишим керакки, 2018 йил бошида ЎФА раҳбари билан Испания футбол федерациясига ташриф буюриб, иш услубимизни ўрганган эдинглар. Бу жуда тўғри йўл. Франция, Германия ва Бразилия каби футболи ривожланган давлатлар тажрибасини ўрганишингиз керак. Билишимча, Ўзбекистон Қатардаги ЖЧ-2022га чиқиш учун Осиё грандлари бўлмиш Эрон, Япония, Қатар, Хитой ва Австралия каби жамоалар билан кураш олиб боради. Ҳар сафар саралаш баҳсларини кузатиб, эсимга тушасизлар. Бу йўлда сизларга омад тилайман.\n- Мураббий сифатида сизга ғояларингиз муҳимми ёки футболчиларнинг хусусиятларими?\n- Жуда яхши савол. Албатта, ҳар бир мураббий ўз ғояларига эга бўлиши керак. Шунинг учун мен ҳам ўз ғояларимни биринчи ўринга қўяман. Аммо айтайлик, 4-4-2 ёки 4-3-3 тактик схемасининг муқим тарафдори эмасман. Чунки мен қўл остимдаги футболчиларнинг хусусиятларига ҳам эътибор берган ҳолда тактика танлашим керак. Тўғри, агар сен бирон клубни бошқарсанг, тактик ғояларингга мос футболчини топиб олишинг мумкин. Лекин миллий жамоани бошқарганда кўпроқ футболчиларнинг техник хусусиятларига таянган ҳолда жамоа шакллантиришга тўғри келади.\n- Ҳозирги кундаги Ла Лига элчиси сифатидаги вазифаларингиз ҳақида сўзлаб берсангиз...\n- Сизлар билан суҳбат жараёни Ла Лига элчиси сифатида вазифаларимдан бири ҳисобланади. Биз Фернандо Санс бошчилигида Ла Лига таркибини собиқ ўйинчилар билан испан футболини бутун дунёга ёямиз. Бу тажриба биздан аввал АПЛда 20 йил олдин бошланган. Биз асосан маркетинг ишлари билан шуғулланамиз. Вазифамиз маркетинг ва тадбирлар орқали Ла Лигага бўлган қизиқишни бутун дунёда ошириш.\n«Ўзбекистонга бориш иштиёқим бор»\n- Ла Лига клубларидан бирини Ўзбекистонга келиб, ўртоқлик учрашувлари ташкил этишга таклиф қилардик. Гарчи молиявий фойдаси камроқ бўлса ҳам Примера кўпроқ мухлис йиғиш учун Ўзбекистонда ҳам турнир ташкил этса бўладими?\n- Бу борада хавотир олманг, мен Фернандо Санс билан гаплашиб, унинг телефон рақамини сизга бераман. Албатта, футбол глобал спорт тури ҳисобланади. Бу жараён йил сайин ўсиб бормоқда. Бундан ташқари, бундай турнирлар орқали Ла Лигага бўлган қизиқишни ошириш биз элчиларнинг асосий вазифамиз ҳисобланади. Шахсан ўзим Ўзбекистонга бориш иштиёқидаман.\n- Мураббийи бўлишдан ташқари, яхши менеджер ҳисобланасиз. Шундан келиб чиққан ҳолда Ла Лига ва АПЛ билан ўртадаги даромад тафовутини қисқартириш учун қандай стратегияларни амалга оширмоқчи?\n- АПЛ ТВ-трансляцияларни марказлашган ҳолда сотиш ва тижорий жиҳатдан 20 йилдан буён яхши тизим яратилгани учун яхши ишламоқда. Ла Лига эса 5 йилдан бери АПЛга ўхшаган тизимда ишлашни бошлади. Бу борада АПЛ Ла Лигага қараганда анча тажрибалироқ ва тижорий тизим анча олдин йўлга қўйилган. Бизнинг устунлик жиҳатимиз эса «Реал» ва «Барселона» каби гранд клубларга эга эканлигимиздир. Ундан ташқари, «Атлетико», «Севилья», «Валенсия» каби йилдан-йилга кучайиб бораётган клубларимиз борлиги, охирги йилларда испан клубларининг УЕФА мусобақаларида чемпион бўлиб келаётгани ва Испания миллий жамоаси муваффақиятлари Ла Лига имижини ошириб бормоқда.\n«Замонавий футболда тактик билимдан кўра, мураббийнинг футболчилар билан муносабати муҳимроқ»\n- Мураббий Пирло хақида сўрамоқчи эдим. Мен узоқ вақт ўқиб, кейин мураббийликка қадам қўйиш тарафдориман. Пирло ҳеч қаерда ишламасдан тўғридан-тўғри «Ювентус» бош мураббийи этиб тайинланиши мураббийлик касбига қандай таъсир кўрсатади?\n- Мураббий сифатида кўп тажрибага эга бўлмаган собиқ футболчиларни клубларга таклиф этиш ҳозирги кунда тенденцияга айланган. Буни Пеп Гвардиола ўз вақтида «Барселона»даги фаолияти орқали бошлаб берганди ва яхши натижаларга эришди. Масалан, Зидан ҳам «Реал» бош мураббийи этиб тайинланганда унга ҳеч ким ишонмаганди. Лекин у 3 марта кетма-кет Чемпионлар лигасини ютди. Ёки айтайлик, «Лейпциг»нинг 33 ёшли мураббийини олинг. Шундай экан, «Ювентус» раҳбарияти ҳам Пирлода ниманидир кўрган ва ўша учун унга ишонч билдирди. Чунки замонавий футболда гранд клубларни бошқариш учун тактик билимлардан кўра, мураббийнинг футболчилар билан инсоний муносабати ва обрўси муҳимроқдир.\n- Гвардиола 25 ёшидаёқ ўзини мураббий сифатида ҳис қила бошлаганди...\n- Ростдан ҳам кўп футболчиларда мураббийликка туғма истеъдод бўлади. Масалан, мен Раулни яхши билган инсон сифатида айтишим мумкинки, Раул аллақачон гранд клубларни бошқаришга тайёр. Чунки у футболчилар билан муносабатларни жуда тез йўлга қўя олади.\n- Охирги савол. «Реал»нинг «галактикос» давридаги қайси футболчилар билан дўстона муносабатларни сақлаб қолгансиз?\n- Барчаси билан. Ўша футболчилар Мадридга келган дастлабки йилдаёқ, ўз ватанига қайтиб кетмоқчи бўларди. Фиго Португалияга, Роберто Карлос ва Роналдо Бразилияга, Зидан Францияга. Мен эса уларга доим Мадридда қолишларини айтардим. Чунки Испания, айниқса Мадрид яшаш учун жуда қулай. Мадридда ҳар икки ҳафтада Рауль, Роберто Карлос билан кўришиб, бирга тушлик қиламиз. Бир ойда бир марта эса Зидан, Роналдо ва Фиголар билан кўришиб, футболчилик хотираларини эслаб турамиз. Масалан, Дубайга борганимда Мичел Сальгадо билан кўришаман.\n- Мазмунли суҳбат учун раҳмат! Ўзбекистонга таклиф этиб қоламиз.\n- Таклиф учун раҳмат. Келажакда албатта Ўзбекистонга бориб маданиятингиз билан танишишга ҳаракат қиламан.


Материалы за Yanvar 2017 года » Namangan yoshlar markazi\nNamangan yoshlar markazi » Материалы за Yanvar 2017 года\nСиз доимо қалбимиздасиз!\nKo'rildi 1 331\nЎзбекистон Республикасининг биринчи Президенти Ислом Абдуғаниевич Каримовнинг таваллуд санасини алоҳида ёд олиш мақсадида “Наманган ёшлар маркази” томонидан “Сиз доимо қалбимиздасиз!” номли хотира кечаси ташкил этилди.\nХалқ билан мулоқотда ёшлар фаоллигининг аҳамияти!\nKo'rildi 1 755\n"Наманган ёшлар маркази" томонидан Наманган Санъат коллежида “Халқ билан мулоқотда ёшлар фаоллигининг аҳамияти” мавзусида давра суҳбати ўтказилди.\nАмалий мулоқотлар янги истеъдодлар демакдир!\nKo'rildi 1 277\n“Оила соғлом – жамият мустаҳкам” номли грант лойиҳаси доирасида Наманган шаҳар Саноат коллежида “Амалий мулоқотлар янги истеъдодлар демакдир!” мавзусида давра суҳбати юқори савияда ўтказилди.\nИжтимоий шериклик билан сиёсий саводхонлик сари!\nKo'rildi 2 522\nДавра суҳбатида сўз олган соҳа мутаҳасислари Муҳтарам юртбошимиз Шавкат Мирзиёев томонларидан 2017 йилни “Халқ билан мулоқот ва инсон манфаатлари йили” деб номланиши юртимизда яна бир карра фуқароларимизнинг қонуний манфаатлари устивор эканлигининг эътирофи дея аълоҳида таъкидлаб ўтишди.\nСМАРТФОННИ ТЎҒРИ ҚУВВАТЛАНТИРИШНИ ЎРГАНАМИЗ\nБатарея тўлиқ ўчганидан сўнггина уни қувватлантириш аккумулятор учун зарарли\nЁшларни фаолликка чорлаймиз!\nKo'rildi 1 025\nНаманган юридик коллежида маънавий-маърифий тарғибот тадбири ўтказилди.\nTelegram мессенжерининг янги талқинида жўнатилган ва суҳбатдош томондан ўқилган хабарни ўчириб ташлаш имконияти пайдо бўлди\nЎтган йилда технологиялар соҳасида кўпдан-кўп ихтироларга қўл урилди. Ушбу мақоламиз орқали ҳар бир хонадонда асқатиши мумкин бўлган 2016 йилнинг энг фойдали электрон кашфиётлари\nЎзбекистон ҳудудида биринчи профессионал театр жамоаси 1913 йилнинг ўрталарида Тошкент шаҳрида шаклланиб, 1914 йилнинг бошларида илк миллий пьеса – томошани саҳнага қўйган ва шу тариқа расман фаолият бошлаган ва дастлаб "труппа” деб аталган. "Труппа” асли театр ва цирк\nЎЗБЕКИСТОН ХАЛҚ АРТИСТИ (1900-1958) Буюк ўзбек актёри Аброр Ҳидоятов 1900 йилда Тошкентда туғилди. Саводини эски мактабда чиқаради. 1918 йили Маннон Уйғур Ўзбек драма театрини ташкил қилади ва унга Обид Жалилов, Сайфи қори Олимов,\nИнсон манфаатларига эътибор соғлом оила демакдир!\n“Оила соғлом – жамият мустаҳкам” номли грант лойиҳаси доирасида Наманган шаҳридаги 12-умумтаълим мактабида “Инсон манфаатларига эътибор соғлом оила демакдир!” мавзусида давра суҳбати ўтказилди.\nВатангимга ҳизмат қиламан!\nKo'rildi 1 642\nБугун Наманган муҳандислик технология институтида Ўзбекистон Республикаси Қуролли кучлари ташкил топганлигининг 25 йиллиги ҳамда “14-январь Ватан ҳимоячилари куни”га бағишлаб, “Мардлар қўриқлайди Ватанни!” шиори остида маънавий-маърифий тадбир ўтказилди.\nВатанга муносиб фарзандлар бўламиз!\nKo'rildi 1 066\n“Наманган ёшлар маркази” “Камолот” ЁИҲ бошланғич ташкилоти томонидан “14-январь Ватан ҳимоячилари куни”га бағишлаб спортнинг “Беш-кураш” тури бўйича беллашувлар ташкил этилди.\nPinngle янги бепул мессенжери ўзбек тилига ўгирилди\nЯнги Pinngle мессенжери сизни 2017 йил билан қутлаб, яхши янгиликлар, ёқимли совғалар ва қувончли воқеаларни тилаб қолади! Биз «Янги йил Pinngle билан» танловига якун ясар эканмиз, смартфон, планшет ва power банк соҳибларининг номларини эълон қилишга ва ғолиб чиққан\nKeldim, ko'rdim, g�alaba qozondim. Sezar


Твиттерда твитларни саралаб, алоҳида лента ҳосил қилувчи функция яратилди - Zamin.uz\n21:56 / 24.04.2015\nTwitter ижтимоий тармоғи янги Highlights, функциясини ишга туширади. Унга кўра, саноқсиз твитлар лентасини ўқишга зарурат йўқ деб ҳисоблаган фойдаланувчи учун ҳар куни икки маротаба, куннинг энг қизиқарли, сараланган твитларни тақдим этилиб борилади. Бу ҳақда Bloomderg'га асосланиб Kun.uz хабар бермоқда.\nTwitter Android системаси учун ишлаб чиқилган илова дастури фойдаланувчилари махсус билдиришномалар автоматик равишда ўрнатилади ва бу орқали фойдаланувчи ноодатий, ижтимоий тармоқ томонидан энг муҳим ва қизиқарли деб топилган твитларни кўрсатиб турувчи лентани ўқиши мумкин бўлади. Ҳозирча iOS фойдаланувчилари учун ушбу илова дастур қачон жорий қилинишига аниқлик киритилмаган.\nБунинг натижасида Twitter ўз фойдаланувчиларининг сонини оширишга, чексиз лентани ўқишга хоҳиши йўқ аудитория учун энг қизиқарли твитлар билан таништириб боришни мақсад қилган. “Биз фойдаланувчиларга лентани бугун тугаши мумкинлиги ҳақида ҳиссиёт бермоқчимиз”дейди Highlights иловаси дастурловчиси Тодд Жексон. “Замин” янгиликларини “Инстаграм”да кузатиб боринг\nЯнгиликлар » Технология » Твиттерда твитларни саралаб, алоҳида лента ҳосил қилувчи функция яратилди


Сирдарёлик имом-хатиблар билан навбатдаги йиғилиш ўтказилди — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nБугун Ўзбекистон мусулмонлари идораси Сирдарё вилояти вакили Хабибулло Зокиров ва «Мовароуннаҳр» нашриёти директори А.Хўжамовлар иштирокида «Гулистон» жоме масжидида Сирдарё вилояти имом-хатиблари билан йиғилиш ўтказдилар. Йиғилишни вилоят бош имом-хатиби бошлаб берди ва масжид тозалигига этибор бериш, масжид ҳужжатларидаги камчиликларини тўлдириш ва бошқа муҳим масалалар ҳақида гапирди.\n“Мовароуннаҳр” нашриёти бош директори А.Хўжамов сўзга чиқиб, нашриётнинг янги истиқболли режалари билан имом-хатибларни таништирди. Мажлис сўнгида обуна масалалари бўйича фаол имом-хатибларга нашриёт томонидан совғалар топширилди. Йиғилиш сўнгида имом-хатибларга керакли кўрсатма ва топшириқлар берилди.\nМуфтий Усмонхон Алимов Сирдарёга ташриф буюрдилар


Талаба ва пул: олийгоҳда ўқиш вақти қандай пул топиш мумкин\n05:33 14 Август 2020\n© FOTO. Из личного архива Руфата Гаппарова\n17:35 03.12.2019 (Янгиланган 17:36 03.12.2019) Ҳавола олиш\nЎзбекистон, Тожикистон, Қозоғистон ва Беларусдан келган аксарият талабалар Москвада ўқиш вақтида ўзларига ярим кунлик ёки ўзгарувчан жадвалли иш топишади.\nИшни ОТМнинг ўзида ёки ундан ташқарида топиш мумкин. Иш сменали бўлиши, масофадан туриб бажарилиши ёки ўз мутахассислиги соҳасида бўлиши мумкин. Асосийси – ўқишни бутунлай унутиб дипломсиз қолмаслик.\nОТМдами ёки ташқарида\nТалабалар учун даромад масаласи доимо долзарб бўлиб келган, ахир ҳар қандай стипендия маошдан кам бўлади. Талаба ўзи ўқиётган олийгоҳда пул ишлаб топиши мумкин. Бунинг учун хорижий талабаларга махсус рухсатнома керак бўлади.\nКўплаб олийгоҳлар талабалар учун бир қатор вакансиялар таклиф қилади. Одатда кундузи ўқийдиган талабалар ярим ставка, кечги сменада ўқийдиганлар – тўлиқ ставкада ишлаши мумкин. Шунингдек талабалар ёзда қурилиш отрядларида ўз курсдошлари билан бирга ишлашлари мумкин.\n“Университетда имконият ва вакансия бўлса, ўзгарувчан графикли ишга жойлашиш мумкин. Шунингдек университет талабаларга турли моддий ёрдам ва дотациялар бериб туради”, - дейди Плеханов номли Россия Иқтисодий университети талабаси, тожикистонлик Мақсаджон Ризаев.\nБир жойда ўқиш ва ишлаш қулай бўлишига қарамасдан, аксарият талабалар масофадан туриб ишлаш мумкин бўлган иш қидиришади. Бу борада бўлажак дастурчиларда катта устуворлик бор десак хато бўлмайди: улар ўз мутахассислиги бўйича яхши маош тўланадиган иш топишлари осон. Шунингдек, ўз мутахассислиги бўйича бўлмаса-да, ўзгарувчан жадвалли ва кафолатли маош туланадиган ишлар ҳам кўп. Масалан аксарият талабалар официант, курьер, сотувчи бўлиб ишлайди. Савдо акцияларида иштирок этишади.\n© FOTO. Из личного архива Максаджона Ризаева\n“Официант бўлиб ишлаш керагидан ортиқча вақт талаб қилмайди. Сменаларни ўқиш билан бирга олиб бориш мумкин. Лекин бундай иш бўлажак карьера билан боғлиқ эмас, вақтинча пул топиш учун холос”, - дейди белоруссиялик талаба Степан Клочков.\nРоссия қонунчилигига кўра, ишлаш учун хорижий талаба 18 ёшдан катта ва ИИВ Миграция бўлимининг таалуқли рухсатномасига эга бўлиши керак. Ушбу ҳужжат кундузги бўлим талабаларига муайян мутахассислик бўйича олийгоҳ жойлашган ҳудудда ишлашга рухсат беради.\nОТМ иш топишда воситачи\nЯхши ишларда ишлаш талабаларга нафақат қўшимча даромад балким, булажак касбий ўсиш учун тажриба ва билим ҳам беради. Ушбу йўлда уларга деярли ҳар бир олийгоҳда мавжуд бўлган касбий ўсиш марказлари ёрдам беради.\nУшбу марказ ходимлари талабаларга самарали резюме тайёрлаш ва иш берувчи суҳбатидан ўтишда ёрдам беради. Улар ҳамкор-компаниялар вакилларини талабалар билан учрашувга таклиф қилишади. У ерда иш берувчилар ўз компаниялари ҳақида ҳикоя қилиб беришади ва ўзларига маъқул бўлган номзодлар билан меҳнат шартномаси имзолашади. Йил давомида олийгоҳларда вакансиялар ярмаркаси бўлиб ўтади. У ерда битирувчилар ўз мутахассисликларига мос қўшимча иш ёки амалиёт топишлари мумкин.\n© FOTO. Из личного архива Степана Клочкова\nМосканинг йирик олийгоҳларида ҳар йили 100дан ортиқ компаниялар ўз тақдимот маросимларини ўтказишади, вакансиялар ярмаркасида иштирок этишади ва мастер-класслар ташкил қилишади.\nТалабалар стажировка ўтиш, олийгоҳ билан ҳамкор бўлган йирик компанияларга ишга кириш имконига эга бўлади.\nАмалиёт орқали ишга кириш\nАмалиётлар нимаси билаш яхши? Улар ҳар доим ҳам дарҳол даромад келтирмаса-да, лекин талаба ва иш берувчининг амалиёт орқали ўзаро мулоқоти уларнинг бир-бири билан яхшироқ танишга ва ҳар томонлама яхши ўйланган қарор қабул қилиш имконини беради. Кўп ҳолларда бундай танишиш келажакда ўз мутахассислиги бўйича тўлақонли ишга жойлашиш имконини беради.\nЯхши компанияда амалиёт ўтиш – бу келажакда резюмеда “нуфузли ёзув” пайдо бўлишини англатади. Кўплаб талабалар диплом олиш вақтида ўзлари иштирок этган бир неча лойиҳалар рўйхати ёзилган бўлади. Бундай ёзувлар уларга бошқа номзодлар олдида бироз бўлсада устуворлик беради. Йирик халқаро компаниялар амалиёт тажрибаси бўлмаган талабани ишга қабул қилишмайди.\nЙирик корпорацияларда меҳнат амалиёти ўташ РИУнинг юқори курс талабалари орасида жуда кенг тарқалган ҳолат, дейди талаба Степан Клочков.\n“Молиячилар учун бу йирик банклар ва “Катта тўртлик” компаниялари, менеджерлар орасида – йирик саноат корхоналари, маркетологлар учун эса – истеъмол моллари ишлаб чиқарувчи йирик компаниялар. Бундай компанияларда талабалар учун доим махсус дастурларга эга ва бундай амалиёт талабалар учун энг қулай” - дейди талаба.\nҲар бир ишда меъёр бўлгани яхши\nИшлаш ҳақида қарор қабул қилишдан олдин, ҳар бир талаба яхшилаб ўйлаб кўриши керак. Ўқиш ва ишни бир вақтда эплаш унинг қўлидан келадими, иш туфайли уни ўқишдан ҳайдаб юборишмайдими.\n“Менинг касбимда (молия, аудит, баҳолаш) бир вақтда ўқиш ва ишни бир-бирига зарари тегмайдиган қилиб бажариш – жуда мураккаб, чунки иш бутун диққатни талаб қилади. Ундан ташқари шидан кейин қолиш ва хизмат сафарлари ҳам бўлиб туради”, - дейди Клочков.\nЎқиш ва ишни бир вақтда олиб бориш – жуда ноқулай. Ўз имкониятидан келиб чиққан ҳолда қўшимча юклама олиш мумкин, дейди ўзбекистонлик талаба Руфат Гаппаров.\n“Мен дам олиш кунлари ишлайман. Мен фақат шундай тарзда ўзимга мос келадиган иш жадвали топа олдим”, - дейди талаба.\nШу билан бир вақтда, кўп ўқитувчилар ишлаётган талабалар муаммоларига тушуниш билан қарашади. Айниқса уларнинг иш фаолияти мутахассисликлари билан боғлиқ бўлса. Баъзан улар бундай талабаларга бироз енгиллик беришга рози бўладилар. Агар талабада соғлом фикрлаш ва меҳнатсеварлик бўлса, у ҳар доим ўқиш ва иш орасида керакли мувозанатни топа олади.